Mujahid, Nadhrah muncul Tokoh Pelajar Unggul IKRAM MUSLEH 2017

Anugerah berupa wang tunai RM1,000, trofi dan sijil penghargaan disampaikan oleh Presiden IKRAM, Ustaz Dr Hj Mohd Parid Sheikh Ahmad dalam Majlis Anugerah Pelajar Unggul IKRAM MUSLEH 2017.

Mujahid, Nadhrah bersama ibu bapa, guru setelah menerima anugerah dan sebahagian hadirin majlis

Dalam majlis yang berlangsung di The Space Grand Ballroom, Bukit Jelutong di sini pada Sabtu, 1 April lalu, SMIH turut meraih anugerah dalam sembilan kategori sementara Sekolah Rendah Islam Hidayah (SRIH) pula meraih tujuh anugerah daripada 11 kategori kecemerlangan.

Anugerah yang diberikan berdasarkan penilaian prestasi pelajar Tahun Enam (untuk SRI) dan Tingkatan 5 (untuk SMI) secara holistik bagi rangkaian sekolah IKRAM MUSLEH sepanjang tahun 2016.

Berikut adalah senarai penuh penerima anugerah dalam Majlis Anugerah Pelajar Unggul IKRAM MUSLEH 2017:

Anugerah Tokoh Pelajar Unggul IKRAM MUSLEH 2017

Anugerah Syahadah Pentaksiran Pelajar IKRAM MUSLEH (SPPIM)

Anugerah Thalhah Bin Ubaidillah (Khidmat Masyarakat)

Anugerah Abdul Rahman Bin Auf (Keusahawanan)

Tokoh Kadet Remaja Sekolah MUSLEH (KRSM) / Tunas KRSM (TKRSM)

Anugerah Zaid Bin Thabit (Hafazan Terbaik)

Anugerah Sa’ad Bin Abi Waqqash (Kurikulum Terbaik)

Anugerah Mus’ab Bin Umayr (Tahfiz Terbaik)

Semoga anugerah ini mampu membuahkan semangat dan menyuntik perasaan ingin berjaya dalam kalangan pelajar dan menjadi perangsang kepada para pendidik untuk melahirkan lebih ramai para pelajar yang bukan sahaja meraih kejayaan dan kebahagiaan di dunia, bahkan lebih-lebih lagi di akhirat, insya-Allah.

Web IKRAM MUSLEH | FB IKRAM MUSLEH


Isu Kalimah Allah: Mari Kita Selesaikan Dengan Bijaksana!

1.      Pertubuhan IKRAM Malaysia (IKRAM) mengikuti dengan dekat perkembangan terkini isu kalimah Allah yang dicetuskan semula oleh peristiwa rampasan Bible dalam Bahasa Malaysia yang mengandungi kalimah Allah, oleh pihak Jabatan Agama Islam Selangor (JAIS).

2.      Kedua-dua pihak telah mengemukakan sandaran undang-undang dalam tindakan masing-masing. JAIS sebagai badan yang dipertanggungjawabkan dalam penguatkuasaan undang-undang Islam di Selangor bertindak di bawah peruntukan Seksyen 9 Enakmen Pengawalan Pengembangan Agama Bukan Islam 1988 yang dengan jelas melarang penggunaan beberapa kalimah termasuk kalimah Allah oleh penganut agama lain.

Pihak yang membantah tindakan JAIS pula menggunakan semangat kebebasan mengamal agama yang dijamin oleh Perlembagaan, dan hujah bahawa kalimah ‘Allah’ di dalam bible versi Melayu telah lama diguna pakai apatah lagi ianya merupakan versi import yang termasuk dalam Penyelesaian 10 Perkara (10 Point Solution) yang telah diluluskan oleh Kabinet pada tahun 2011. Pada masa yang sama isu penggunaan kalimah Allah dalam majalah The Herald masih lagi di peringkat rayuan di Mahkamah Persekutuan. 3.      IKRAM berpandangan bahawa kes ini telah berada dalam keadaan berselirat antara peruntukan Perlembagaan, peruntukan Enakmen, kes Mahkamah dan keputusan eksekutif Penyelesaian 10 Perkara. Hanya kebijaksanaan daripada semua pihak dapat meleraikan kekusutan ini. 4.      IKRAM berpandangan bahawa penyelesaian melalui mahkamah ada keterbatasannya. Debat melalui media juga tidak akan menyelesaikan.  Oleh kerana Islam adalah agama yang cintakan kedamaian dan menghormati hak beragama semua pihak, IKRAM menyarankan penyelesaian dicari dalam suasana aman dan harmoni. 5.     IKRAM mencadangkan agar Jawatankuasa Mempromosikan Persefahaman dan Keharmonian Antara Penganut Agama (JKMPKA) yang telah ditubuhkan pada tahun 2010 dan Majlis Konsultansi Perpaduan Negara (MKPN) yang baru ditubuhkan memainkan peranan masing-masing dengan memberi cadangan penyelesaian kepada kerajaan. Kerajaan hendaklah memainkan peranan yang aktif dalam menyelesaikan isu ini melalui perundingan dengan semua pihak yang berkepentingan. 6.      IKRAM mengajak semua pihak bertenang dan memberi peluang kepada perundingan.  Marilah kita sama-sama memainkan peranan mencari penyelesaian yang baik bagi Malaysia dan semua rakyatnya.  Ustaz Dr. Mohd Parid bin Sheikh Hj. Ahmad PresidenPertubuhan IKRAM Malaysia (IKRAM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Konvensyen, pelancaran PERINTIS Youth 22 Mac ini

Persatuan Saintis Muslim Malaysia (PERINTIS) adalah sebuah pertubuhan yang berdaftar di bawah Pendaftar Pertubuhan Malaysia, yang dianggotai oleh profesional daripada kalangan saintis, jurutera serta teknokrat Muslim. Matlamat PERINTIS ialah menyediakan satu wadah untuk menghubungkan serta menggembleng tenaga para saintis, jurutera serta teknokrat profesional Muslim di peringkat nasional dan antarabangsa dalam menjadikan sains sebagai satu wasilah untuk membawa rahmat kesekelian alam.

PERINTIS berusaha menerajui usaha untuk membangun, membudaya dan memanfaatkan sains demi kesejahteraan alam sejagat. Dalam mencapai misi dan visinya, PERINTIS berusaha memainkan peranan dalam memberi pandangan serta pendirian berkaitan sains dan Islam kepada masyarakat dan membentuk persepsi masyarakat yang positif terhadap Islam, menyemarakkan tasawur Islam dan mengetengahkan kepentingan Islam dan umat Islam di Malaysia dan antarabangsa.

Untuk tujuan itu, PERINTIS dengan kerjasama Universiti Sains Islam Malaysia (USIM) akan menganjurkan Konvensyen Ke-2 sempena Mesyuarat Agung Tahunan yang akan diadakan pada 22 Mac 2014 bertempat di Dewan Kuliah 1.2, Fakulti Pengurusan dan Kepimpinan,USIM, Nilai Negeri Sembilan. Kovensyen tahun ini bertemakan “Saintis Untuk Kesejahteraan Alam” bermula jam 10.00 pagi.

Perkara dan isu yang akan disampaikan pada kali ini sangat menarik serta relevan dengan peranan saintis dan teknokrat. Presiden PERINTIS, Profesor Dr Zainuddin Abdul Manan akan menyampaikan ucaptama bertajuk “Waqaf Ilmu Melampaui Sebutan”.

Tajuk ini merupakan perkara baru yang sedang diketengahkan oleh PERINTIS untuk mengajak para akademia, penyelidik, guru-guru, ilmuan dan masyarakat untuk terus berkongsi ilmu mereka dalam pelbagai bentuk, baik melalui tulisan khususnya jurnal, buku dan makalah, atau melalui pengajaran dan pendidikan, atau rekacita, penemuan serta pengkomersialan produk-produk yang berupaya menambah nilai kehidupan, atau melalui perkhidmatan masyarakat.

Semua ini dikira sebagai bentuk waqaf baru di samping harta dan wang ringgit. Usaha ini akan terus menyemarakkan lagi pengkongsian ilmu untuk membentuk sebuah tamadun baru melalui sumbangan para saintis dan teknokrat. Prof. Dr. Zainuddin juga merupakan salah seorang Top Scientists yang telah diumumkan oleh Akademi Sains Malaysia baru-baru ini.

Hj Abdul Rashid Munir, Presiden & Ketua Pegawai Eksekutif, IC Microsystems Sdn. Bhd. (ICmic) merupakan pemenang hadiah trofi dan wang RM1juta oleh MITI sebagai “Malaysia’s Top MostInnovative SME in 2010” akan menyampaikan ucaputama bertajuk “Saintis Kaya, Saintis Miskin”. Beliau juga merupakan pemenang “Telekom Malaysia Top Award for Innovation Excellence, 2012 dan Telekom Malaysia Top Award for Export Excellence, 2012”.

Tajuk yang dipilih sangat bertepatan dengan matlamat kerajaan untuk menjadikan Malaysia sebagai negara berpendapatan tinggi. Perkongsian pengalaman beliau sebagai seorang saintis usahawan yang sangat berjaya dalam industri elektronik peringkat global akan dapat  menyuntik semangat kepada para penyelidik dan generasi muda untuk menceburi bidang keusahawanan.

Ucaputama terakhir akan disampaikan oleh En. Bahrulmazi Edrak daripada Asia Pacific University (APU), merangkap ketua MyCommunity sebuah projek Kementerian Pendidikan Malaysia (KPM) bertajuk “Jangkauan Global Malaysia”. Beliau akan berkongsi pengalaman memberi pelbagai khidmat masyarakat kesukarelawanan di beberapa negara termasuk di Gaza, Palestin.

Konvensyen ini akan berakhir dengan pelancaran PERINTIS Youth oleh Saudara Muhammad Fikri Bin Ahmad, Presiden Majlis Perwakilan Pelajar Universiti Islam Antarabangsa Malaysia (UIAM) yang merupakan Tokoh Siswa yang telah memenangi Anugerah Menteri Pendidikan Malaysia 2013.

PERINTIS dengan sukacita menjemput semua anggota masyarakat yang berkaitan dengan bidang, serta kemajuan sains dan teknologi, serta wakil media untuk hadir dalam konvensyen ini.


Suri Rumah Berdaya Kunci Keluarga Bahagia

Tanggal 8 Mac merupakan tarikh yang istimewa buat semua insan yang bergelar wanita.

Pada tarikh tersebut, seluruh dunia secara khususnya akan meraikan dan memberikan pengiktirafan kepada mereka bersempena sambutan Hari Wanita Antarabangsa.

KASIH Wanita dipilih sebagai tema sambutan pada tahun ini oleh Kementerian Pembangunan Wanita, Keluarga dan Masyarakat (KPWKM).

Akronim KASIH membawa konsep seperti kasih sayang (K), akhlak mulia (A), sihat dan selamat (S), ilmu (I) dan harmoni (H). Ia selari dengan konsep MADANI yang dihasratkan oleh Kerajaan Perpaduan.

Tema KASIH telah diangkat sebagai penghargaan terhadap kaum wanita yang tidak putus mencurahkan kasih sayang, menghiasi peribadi dengan akhlak mulia, menjaga kesihatan diri dan keluarga, mempertingkatkan upaya diri dengan ilmu serta mencintai keharmonian di mana jua ia berada.

Sasterawan ulung Buya Hamka pernah memuliakan wanita melalui kata-katanya, “Wanita itu ialah tiang negara. Kalau wanita itu baik, baiklah negara, dan kalau mereka rosak, rosak pulalah negara. Mereka adalah tiang; dan biasanya tiang rumah tidaklah begitu kelihatan. Tetapi kalau rumah sudah condong periksalah tiangnya. Tandanya tianglah yang lapuk.”

Kesejahteraan sesebuah negara turut bergantung kepada penglibatan dan sokongan para wanita dalam menjayakan agenda negara.

Dalam pada itu, terdapat satu golongan wanita yang sering disalahertikan peranannya dalam pembangunan keluarga dan masyarakat iaitu para suri rumah.

Sebenarnya wanita yang ‘tidak bekerja’ ini boleh diibaratkan sebagai pahlawan yang tidak didendang.

Hakikatnya, tema KASIH yang digariskan KPWKM telah menterjemahkan peranan wanita yang memilih suri rumah sebagai ‘kerjayanya.’

Tanggungjawab yang disandang menuntut mereka memakai pelbagai topi agar peranan yang diamanahkan terlaksana sempurna, lalu membawa keharmonian pada keluarga dan masyarakat.

Sehubungan dengan itu, kebajikan mereka harus diambil berat dan tidak dipandang enteng.

Kaum wanita khususnya para isteri meraikan inisiatif Kerajaan Perpaduan dalam memperkenalkan i-Sayang melalui skim Kumpulan Wang Simpanan Pekerja (KWSP) baru-baru ini, yang membenarkan suami memindahkan dua peratus carumannya ke akaun isteri.

Langkah ini menunjukkan keprihatinan dan komitmen pihak kerajaan dalam memperkasakan sistem kekeluargaan sebagai tonggak masyarakat melalui pengiktirafan kepada para isteri sebagai elemen kebahagiaan rumah tangga (keluarga bahagia).

Namun, kebajikan wanita tidak harus dihadkan dalam bentuk kewangan sahaja, tetapi turut merangkumi aspek pembangunan diri.

Dewasa ini, semakin ramai wanita berpendidikan tinggi memilih untuk melepaskan kerja demi memenuhi tuntutan keluarga.

Pelbagai faktor yang mengiringi pilihan tersebut seperti gaji yang tidak setimpal dengan kos komitmen bulanan, isu penjagaan anak serta kesukaran menyeimbangkan tanggungjawab di tempat kerja dan di rumah.

Kesibukan dan fitrah suasana kerja di rumah sering kali memerah keringat fizikal dan menguji mental menyebabkan golongan suri rumah sering melupakan aspek pembangunan diri mereka.

Menurut Pengerusi Persatuan Suri Rumah Rahmah Malaysia (SRR), Puan Rose Jazimah Abdul Jalil, bagi menzahirkan konsep KASIH, golongan suri rumah perlu diberdayakan melalui pembangunan diri.

“Pembangunan diri ini perlu bersifat holistik dengan merangkumi aspek pembangunan diri suri itu sendiri, suri dan keluarga, serta suri dan masyarakat.”

Pembangunan diri suri penting agar mereka cakna terhadap emosi diri sendiri, dan mengetahui cara menguruskannya. Mereka harus terdidik tentang pengurusan masa, kewangan, komunikasi berkesan dengan pasangan dan anak-anak.

Apabila situasi diri suri rumah dan keluarganya menjadi harmoni, ini akan memudahkannya memberi khidmat bakti kepada masyarakat.

Seterusnya melalui bantuan sokongan, mereka turut dapat serta menjana ekonomi keluarga dan negara dalam relung yang bersesuaian.

Tangan yang menghayun buaian dapat menggoncang dunia.

Walaupun bersifat lemah lembut dan keibuan, seorang suri yang terbangun wataknya mampu menyumbangkan tenaga dan idea untuk membangunkan keluarga, masyarakat dan negara.

Nur Hafizah Shaharom
Persatuan Suri Rumah Rahmah Malaysia (SRR)

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perpaduan: Manis Pahit Bersama Watan Madani Malaysia

“Kalau sedap beritahu kawan, kalau tidak sedap beritahu kami,” terpapar kain rentang di sebuah kedai makan.

Pemilik kedai atau penyedia makanan bermaksudkan jika rasa masakan disediakan itu lazat, elok disebarkan supaya lebih ramai pelanggan dapat menikmati kelazatan makanan dan jika makanan tidak sedap, perlulah memaklumkan kepada pemilik supaya boleh diperbaiki kualiti makanan dan perkhidmatan di situ.

Analogi ini bernaratifkan kaedah hubungan interpersonal bukan sahaja dengan penyediaan produk atau perkhidmatan dengan pelanggan sahaja, malah boleh bernaratifkan hubungan interpersonal di antara individu, keluarga, kelompok, masyarakat dan seluruh warga secara kolektif.

Formulasi jaya di sini adalah ‘sharing is caring,’ sifat keterbukaan semua pihak dan matlamat bersama untuk mencapai kesejahteraan.

Dalam konteks manis pahit bersama masyarakat madani Malaysia, sangat molek jika hubungan dan komunikasi diperkemaskan. Sentimen etnisiti akan pudar dengan semaraknya muhibah daripada hiba, derita, curiga! Kalau ada perselisihan, eloklah diselesaikan secara adik-beradik yang penuh mesra tiada sengketa.

Di corong radio terdengar pula ada ‘tagline’ 3R jangan dipersenda! 3R ialah Religion-Race-Royalty (agama, kaum dan raja). Jika kita rodok semak samun masyarakat madani kita, pasti terjumpa bukan sahaja tiga malah berjuta ‘R’ lagi jika diselidiki.

Asal kita rumpun sama, bulat air kerana pembetung, bulat manusia kerana muafakat! Kalau kita merupakan satu jasad, nyawa pasti sama tersemat, cubit paha kiri, paha kanan pasti terasa!

Watan madani perlu merasakan kekitaan, bukan persendaan! Kita patut meraikan persamaan dan perbezaan dan jika digugat, kita jangan memihak kecuali kepada kemaafan dan perdamaian.

13 Mei 1969 adalah tragedi pahit bersama yang juga merupakan luka masyarakat madani kita. Apabila curiga dan sengketa sudah mula mempengaruhi rasa, luka itu akan bernanah, berkudis dan membawa lebih banyak sakit derita, malah boleh meragut nyawa!

Luka 13 Mei 1969 boleh diubati boleh sembuh tapi akan berparut. Kita perlu tahu sebab kelukaan ini terjadi supaya kita boleh mengelak daripada terluka lagi!

Madani Malaysia perlu ada 3 ‘Si’; Literasi, sosialisasi dan enkulturasi (pembudayaan) dalam sama merasai #manispahitbersama.

Luka 13 Mei 1969 perlu diliterasikan supaya latar belakang, kejadian, tindakan dan kesannya dapat difahami. Ada situasi seakan menyembunyikan aspek literasi tragedi.

Ini akan menjadikan watan lebih bingung tanpa maklumat dan panduan. Impak literasi perlu disosialisasi dan dienkulturasikan kepada lapisan watan yang lebih luas.

Kata bapa perpaduan negara, Almarhum Tun Hussein Onn, juga merupakan Perdana Menteri Ketiga Malaysia:

“…Dalam masyarakat kita yang berbilang kaum, adalah penting mewujudkan perpaduan yang tulen dan memelihara perasaan toleransi serta hormat-menghormati antara satu sama lain. Jika kita tidak bersatu dan sentiasa berselisih faham, curiga-mencurigai antara satu sama lain, maka anasir-anasir antinasional ini akan senang dipergunakan keadaan bagi mencapai niat jahat yang terselindung…”

Dampak Rukun Negara pada prinsip pertamanya kepercayaan kepada tuhan menunjukkan bahawa watan Madani yang mempunyai pegangan ketuhanan akan mampu menjadi watan yang baik, malah menjadikan sekitar khalayaknya baik!

ia juga mampu menggabung jalin dan menyulam dampak empat lagi prinsip seperti setia kepada Raja dan negara, luhur Perlembagaan, daulat dan patuh undang-undang serta mengaplikasikan kesopanan dan kesusilaan dalam kehidupan! Impak kosmologikal pasti seiring dampak sosiologikal.

Agama merupakan elemen pengukuhan ikatan persaudaraan. Mengikut Durkheim (1915), kepercayaan dan amalan yang sama dalam sesuatu agama akan menyatukan semua anggota yang menganutinya dalam satu komuniti bermoral. Dari kaca mata ahli fungsionalis juga, agama mempunyai fungsi peribadi kepada pemeluknya kerana agama memberi darjat jaminan yang menenteramkan.

Ajaran Islam melalui syariat daripada Surah al-Hujurat ayat 13 menganjurkan silaturahim dan perpaduan.

“Wahai manusia, sesungguhnya Kami telah menciptakan kamu daripada seorang lelaki dan perempuan. Kemudian, kami menjadikan kamu berbangsa-bangsa dan bersuku-suku agar kamu saling mengenal. Sesungguhnya yang paling mulia di antara kamu di sisi Allah adalah orang yang paling bertakwa. Sesungguhnya Allah Maha Mengetahui lagi Maha Teliti.”

Dhamma, ajaran Guru Agung Buddha adalah ajaran mulia yang indah pada awal, indah pada pertengahan, dan indah pada akhirnya, diasaskan atas dasar cinta kasih dan kasih sayang kepada dunia, demi kebaikan, manfaat dan kebahagiaan manusia.

Mazhab Buddha utama Hinayana (kumpulan theravada) dan Mahayana; Agama Buddha tidak mengabaikan agama lain atau mengutuk agama lain sebagai agama jahat. Buddha mengakui semua jenis agama di dunia ini dan membezakan semua agama dengan kefahamannya yang susah atau senang, bukannya dibezakan dengan mengatakan cirinya baik atau buruk.

Kepercayaan Taoisme (Tao Chia), para saminya melihat berbagai-bagai tuhan adalah manifestasi daripada Tao yang disebut dalam meditasi dan digambarkan dalam bentuk patung-patung. Chung Tzu berkata: “Manusia bijak dapat melihat di sini, semuanya sebagai kegelapan. la dapat mendengar semuanya sebagai keheningan. “Dalam kegelapan ia sendiri melihat cahaya. Dalam keheningan ia sendiri dapat menemukan harmoni.” (dipetik oleh S.H Nasr, 1997)

Dalam fahaman Kristian, Nabi Isa a.s. mengetengahkan ajaran ‘Thou shall Love thy neighbor as thyself,’ bermaksud cintailah jiranmu sebagaimana kamu mencintai diri sendiri. Melalui kitab Bible sama ada Old Testament atau New Testament, ikutan pada Ten Commandments menggambarkan akhlak Jesus yang tinggi untuk diikuti.

Antara prinsip utama Kristian ialah manusia wajib mencintai Tuhan dan melayan semua manusia secara adil dan hidup bersama aman damai.

Ibn Khaldun (al-Muqaddimah) berpandangan, asabiah adalah faktor kebangkitan sekiranya berpegang konsep unity dan kejatuhan sesebuah peradaban sekiranya berpaksikan chauvinisme dan rasisme.

Asabiah berkonsep (unity) yang ditekankan ialah ikatan persaudaraan, semangat setiakawan dan saling membantu selaras dengan tuntutan Islam. Ia juga tidak menyalahi konsep Unity in Diversity (bersatu dalam kepelbagaian).

Bukankah kita watan madani adalah bersatu teguh bercerai roboh? Surah As-Saff ayat 3 menyatakan bahawa:

“…Sesungguhnya Allah menyukai orang yang berperang di jalan-Nya dalam barisan yang teratur seakan-akan mereka seperti suatu bangunan yang tersusun kukuh..”

Dalam memaknai #manispahitbersama watan madani Malaysia, kita bersama perlu mengambil kira Rukun Negara yang memperuntukkan Kepercayaan kepada Tuhan. Kenapa? Kerana ia secara fungsinya mensejahterakan hidup.

Agama dan kepercayaan masyarakat Malaysia; Islam, Kristian, Hindu, Sikh, Buddhisme, Taoisme, Confucius dan tradisional/ animisme/ paganisme secara asasnya memenuhi keperluan pemerintahan, kesenian, kewujudan tamadun, sumber nilai moral, pendorong dan pengesahan program pembangunan, penyatuan, semangat kebangsaan dan perpaduan nasional (Shamsul Amri, 2007).

Dr Rosfazila Abd Rahman
Jabatan Kenegaraan dan Pengajian Ketamadunan
Universiti Islam Selangor (UIS)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Beri perhatian isu kesaksamaan gender

Menurut Ketua Wanita IKRAM, Ustazah Sallawahiu Mohd Salleh usaha ini memerlukan penglibatan daripada semua pihak untuk memastikan tidak ada wanita yang ketinggalan.

“Usaha ini memerlukan kerjasama pelbagai pihak, baik daripada pihak kerajaan dan agensi-agensinya, badan-badan korporat, pertubuhan-pertubuhan sosial dan gerakan-gerakan di peringkat komuniti dan akar umbi, bagi memastikan semua wanita di setiap lapisan masyarakat tidak ketinggalan,” kata beliau dalam kenyataan media sempena Seminar Hari Wanita Antarabangsa 2019 di Dewan Besar Institut Kefahaman Islam Malaysia (IKIM) di sini.

Wanita IKRAM turut menyenaraikan enam penegasan yang perlu diambil perhatian iaitu:

1. Mengiktiraf kepentingan wanita dalam seluruh sisi pembangunan samada diri, keluarga, masyarakat dan negara.

2. Mengiktiraf prinsip kesaksamaan lelaki dan wanita dalam mengukuhkan institusi keluarga melalui amalan bekerjasama, berganding bahu, permuafakatan serta saling melengkapi.

3. Mengiktiraf keupayaan dan kebebasan wanita memberi pandangan dan membuat keputusan dalam pelbagai peringkat, selaras dengan hasrat kerajaan yang mensasarkan 30% keterlibatan wanita sebagai pembuat keputusan.

4. Memberi galakan, sokongan, kemudahan dan prasarana khusus untuk wanita muda, ibu muda, ibu tunggal, wanita terpinggir, wanita kelainan upaya dan warga emas.

5. Meningkatkan kesejahteraan hidup wanita dengan penambahbaikan infrastruktur yang mengutamakan keselamatan wanita.

6. Menggalakkan penyediaan Aturan Kerja Anjal yang lebih meluas kepada pekerja wanita khususnya ibu muda bagi membolehkan mereka menyeimbangi masa antara kerjaya dan keluarga.

Seminar Hari Wanita Antarabangsa 2019 dianjurkan bersama Pertubuhan IKRAM Malaysia dan IKIM dengan kerjasama Yayasan Warisan Ummah Ikhlas dan Gerakwanis serta rakan media Kumpulan Media Karangkraf, Sinar Harian dan TV AlHijrah.

Menteri di Jabatan Perdana Menteri, Datuk Seri Dr Mujahid Yusof turut hadir merasmikan seminar yang dihadiri kira-kira 300 orang peserta dan melancarkan sebuah buku bertajuk “CEDAW: Pengaruh dan Impak Undang-undang Antarabangsa Terhadap Pembangunan Wanita Malaysia”.

Sebelum itu, Wanita IKRAM juga menggerakkan aktiviti flashmob serentak di 18 lokasi seluruh negara pada Jumaat, 8 Mac lalu sempena Hari Wanita Antarabangsa di samping menganjurkan pertandingan foto “Berinovasi Untuk Perubahan” dan foto-foto yang dihasilkan dipamerkan dalam seminar tersebut.

Hadir sama dalam seminar itu Ketua Pengarah IKIM, Prof Datuk Dr Azizan Baharuddin; Timbalan Ketua Pengarah IKIM, Dr Mohd Zaidi Ismail, Presiden IKRAM, Dr Hj Mohd Parid Sheikh Ahmad dan Setiausaha Agung IKRAM, Hj Mahdzir Md Isa.


MKI bina pelapis kepimpinan IKRAM masa depan

Program anjuran Jawatankuasa Pembangunan Sumber Manusia (JKPSM) ini telah berlangsung selama tiga hari dihadiri hampir 200 peserta dari seluruh negara yang telah dipilih melalui siri pentaksiran khusus yang telah dijalankan oleh JKPSM Pusat di setiap negeri sepanjang tahun 2016.

Peserta-peserta telah diberikan penerangan secara terperinci mengenai program Pengurusan Bakat MKI oleh Hj Zaharuddin Othman selaku Timbalan Pengerusi JKPSM Pusat seterusnya perkongsian ‘Hala Tuju Kepimpinan dalam Konteks IKRAM’ pula telah disampaikan oleh Pengerusi JKPSM, Hj Mahdzir Md Isa.

“Untuk menjadi seorang pemimpin yang berjaya, seseorang itu perlu kuat emosinya, spritualnya serta fizikalnya selain mempunyai keterampilan yang boleh menarik orang ramai,” antara amanat Setiausaha Agung IKRAM, Hj Nahar Md Nor dalam sesi perkongsian beliau bersama peserta MKI pada Sabtu lalu.

Hj Nahar yang turut merasmikan program ini sempat berpesan kepada semua peserta supaya memberikan komitmen sepenuhnya dan berdisiplin dalam menjayakan program MKI ini. Beliau turut mengingatkan bahawa ahli merupakan aset terpenting dalam IKRAM.

Turut diadakan slot ‘Menilai dan Membina Kompetensi’ yang dikendalikan oleh Hj Zaharuddin di mana peserta diberi simulasi untuk mengenalpasti tahap-tahap kompetensi berbeza yang dilalui oleh pelbagai peringkat kepimpinan.

Dalam ucapan penutup MKI, Hj Shahrul Aman Shaari, Naib Presiden IKRAM berpesan kepada para peserta bahawa sebagai pemimpin, harus ada kesanggupan memikul beban tanggungjawab dan sanggup berkorban demi menjayakan visi dan misi IKRAM.

“Pemimpin tidak hanya merasa cukup dengan kemanisan tarbiah, dia harus berani keluar bertemu masyarakat dan bersedia mengambil risiko dalam melalui mehnah (ujian),” tegasnya.

Semoga usaha yang dilaksanakan oleh JKPSM ini mencapai objektif agar kepimpinan IKRAM masa depan dapat dibina dan terisi dengan kemahiran-kemahiran yang diperlukan, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Subsidi Bersasar: Penetapan Mekanisme 75% Selesai

KUALA LUMPUR – Penetapan mekanisme bagi subsidi bersasar telah 75 peratus selesai, kata Timbalan Menteri Kewangan I, Datuk Seri Ahmad Maslan.

Beliau berkata, mekanisme tersebut berkemungkinan akan diumumkan dalam pembentangan Belanjawan 2024 yang dijadualkan pada Oktober depan.

“Ia masih lagi diperhalusi. Ia (subsidi bersasar) sudah dimulakan iaitu di Tabung Haji kepada mereka yang menunaikan haji baru-baru ini. (Kumpulan) T20, M40 dan B40 ada kadarnya dan T20 langsung tidak diberi (subsidi), elektrik juga sudah mula. Jadi, sudah tiba masanya untuk diesel dan RON95.”

“Kita masih lagi memperhalusi dan masih belum ada lagi kemuktamadan kaedah yang ingin dilakukan. Belum ada kaedah yang benar-benar muktamad mengenai bagaimana cara untuk melaksanakannya. Bagaimanapun, keputusan subsidi bersasar itu sudah dibuat,” katanya.

Beliau berkata demikian kepada media pada majlis menandatangani Perjanjian Pengelakan Pencukaian Dua Kali (PPPDK) antara Malaysia dan Maldives di Bangunan Parlimen pada Rabu.

Katanya, kaedah pelaksanaan subsidi bersasar masih lagi belum dimuktamadkan sama ada menerusi penggunaan kad pengenalan, kad khas atau menggunakan kuasa kuda (cc) kenderaan serta data pengenalan senarai T20, M40 dan B40.

Sebelum ini, Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, kerajaan dijangka akan melaksanakan pemberian subsidi bersasar, termasuk untuk petrol RON95 dan diesel, mulai tahun depan.

Mengulas sama ada mekanisme subsidi bersasar itu akan diumumkan dalam pembentangan Belanjawan 2024, beliau berkata ia berkemungkinan akan diumumkan kerana ia melibatkan pelaksanaan dasar baharu.


KMNR 2023: Pentas Diskusi Tampil Model Solusi

SHAH ALAM – Konvensyen Malaysia Negara Rahmah (KMNR) 2023 dengan tema ‘Pendekatan Rahmah Memacu Malaysia MADANI’ dianjurkan sebagai sebuah wahana diskusi selain turut mengetengahkan pelbagai model solusi dengan pendekatan rahmah.

Usaha-usaha ini dilakukan dalam merealisasikan visi Negara Rahmah selari dengan gagasan Malaysia MADANI dalam konteks meletakkan nilai-nilai yang luhur dalam membangunkan negara.

Demikian jelas Pengarah KMNR 2023, Prof Dr Hanim Salleh semasa menyampaikan ucapan aluannya di hadapan kira-kira 500 hadirin yang terdiri daripada jemputan khas, penaja, jemputan media, ahli panel pembentang, para peserta dan petugas hari ini, di sini.

“Dua objektif utama konvensyen ini ialah yang pertama, mengupas isu ekonomi, integrasi nasional, kesejahteraan sosial, kepimpinan, tadbir urus dan reformasi institusi bersama pakar bidang dan pemegang taruh. Yang kedua, mengetengahkan model solusi yang praktikal berdasarkan pendekatan rahmah berkaitan isu-isu kesenjangan yang kritikal dalam masyarakat untuk membangun Malaysia MADANI,” ujarnya.

Tambahnya, dalam rangka usaha menyokong usaha-usaha kerajaan dan pembinaan negara, Pertubuhan IKRAM Malaysia (IKRAM) telah menubuhkan Jawatankuasa Agenda Nasional IKRAM.

“Setakat ini terdapat 14 buah buku daripada siri penerbitan dan kajian Agenda Nasional,” katanya.

Antaranya ialah Malaysia yang Kita Impikan, Satu Ilustrasi 12 Ciri Negara Rahmah, Laporan Indeks Negara Rahmah, Sistemic Desktop Study on the Sosio-culture of Youth in Malaysia, Personal Values and Tools for Effective Qualification dan Isu Terbantut dalam Kalangan Kanak-Kanak di Malaysia.

Turut diterbitkan adalah Masalah Penyalahgunaan Dadah di Kalangan Masyarakat di Malaysia, Dasar Keluarga Negara: Semakan dan Cadangan Penambahbaikan, Ekonomi Berasaskan Komuniti dan beberapa lagi kajian berkaitan mobiliti sosial dan memperkasakan kehidupan komuniti bandar.

Prof Dr Hanim yang juga merupakan Ketua Kluster Kepimpinan Berwibawa dan Berintegriti IKRAM turut memberitahu bahawa terdapat beberapa siri wacana ILMAN dengan kerjasama ILMAN yang bertajuk Perpaduan Nasional, Kepimpinan Kompeten dan Berintegriti, dan Kesejahteraan Rakyat.

Dalam perkembangan sama, beliau menjelaskan bahawa gagasan Malaysia MADANI adalah selari dengan ciri-ciri negara Rahmah dalam konteks meletakkan nilai-nilai luhur sebagai acuan dalam membangunkan negara bagi mencapai kemajuan dari segi pemikiran, kerohanian dan kebendaan.

Beliau turut merakamkan penghargaan kepada penganjur bersama KMNR 2023, iaitu Kajian Dasar IKRAM (KADRI) dan IDEAL Bhd serta Yayasan Dakwah Islamiah Malaysia (YADIM), Ihsan Care, Hidayah Centre Foundation, Yayasan IKRAM Malaysia dan 18 lagi rakan kerjasama yang telah menjayakan penganjuran konvensyen tersebut serta semua pihak yang terlibat.

“Diharapkan semua peserta dapat mengambil peluang berinteraksi, merapatkan kerjasama serta berkongsi pandangan bagi menjayakan pendekatan rahmah dalam memacu Malaysia MADANI,” katanya sebelum mengakhiri ucapannya.

Dalam perkembangan berkaitan, pelbagai aktiviti menarik telah disusun oleh penganjur KMNR 2023 untuk semua pengunjung konvensyen antaranya pameran dan cabutan hadiah, manakala pada petangnya turut berlangsung lapan sesi plenari melalui empat persidangan selari yang melibatkan seramai 32 ahli panel pembentang dari pelbagai agensi Kerajaan, institusi pengajian tinggi, badan swasta, NGO dan CSO.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Penurunan Harga Sawit Kurangkan Tekanan Inflasi

SERI KEMBANGAN – Penurunan harga minyak sawit mentah (MSM) di bawah RM4,000 satu tan dijangka meredakan tekanan ke atas inflasi makanan pada separuh kedua tahun ini.

“Tekanan inflasi keseluruhan di Malaysia kekal stabil terutamanya dengan penurunan harga komoditi global,” kata MIDF Research dalam nota penyelidikannya.

Firma penyelidikan itu turut meramalkan bekalan makanan yang lebih baik sama ada di peringkat global dan domestik akan mengurangkan tekanan terhadap harga makanan.

“Justeru, kami mengekalkan Indeks Harga Pengguna (IHP) pada 2.8 peratus tahun ini, masih dalam julat unjuran inflasi Bank Negara Malaysia (BNM) iaitu 2.3 hingga 3.3 peratus,” katanya.

Harga minyak sawit Malaysia jatuh di bawah paras RM4,000 setiap tan sejak awal bulan ini selepas harga komoditi itu melebihi RM6,000 sepanjang Mac hingga Mei tahun ini dengan paras kemuncak baharunya mencecah RM7,194 satu tan pada 29 April lalu.

Dalam pada itu, pengilang digesa untuk menurunkan harga minyak masak tidak bersubsidi sekurang-kurangnya 10 peratus dalam tempoh seminggu atau dua minggu dari sekarang, susulan penurunan harga minyak sawit mentah di pasaran dunia.

“Kerajaan berpegang kepada prinsip untuk sentiasa melakukan libat urus dengan pihak industri termasuk pengilang, justeru memerlukan kerjasama pengilang bagi membantu kerajaan dalam menangani masalah kos sara hidup rakyat,” kata Pengerusi Pasukan Khas Jihad Tangani Inflasi, Tan Sri Annuar Musa.

Beliau berkata, kerajaan menjangka harga minyak masak tidak bersubsidi turun dalam tempoh dua minggu susulan penurunan harga minyak sawit mentah di pasaran dunia.

“Kami akan mengadakan perbincangan bersama Lembaga Minyak Sawit Malaysia (MPOB) dan Majlis Minyak Sawit Malaysia (MPOC) serta pengilang berkaitan yang bersetuju menurunkan harga secara berperingkat,” ujarnya yang juga Annuar yang juga Menteri Komunikasi dan Multimedia.

Terdahulu, Perdana Menteri, Dato’ Sri Ismail Sabri Yaakob berkata, kerajaan sedang melaksanakan audit ke atas kilang pembungkusan minyak masak paket sekilogram untuk memastikan bekalan bahan itu tidak terus diseleweng, termasuk dijual ke negara jiran.

“Ia antara tindakan dilaksanakan kerajaan dengan audit dilakukan bermula daripada punca minyak masak itu dikeluarkan.”

Menurutnya, bagi menangani peningkatan harga makanan, kerajaan juga akan memperluaskan Program Jualan Keluarga Malaysia ke lebih 600 kawasan Parlimen dan Dewan Undangan Negeri (DUN) di seluruh negara bermula bulan depan hingga hujung tahun ini.

Berikutan itu, Kementerian Pertanian dan Industri Makanan (MAFI), Kementerian Pembangunan Luar Bandar (KPLB), Kementerian Pembangunan Usahawan dan Koperasi dan Kementerian Wilayah Persekutuan akan turut melaksanakan program berkenaan.

Ketika ini, hanya Kementerian Perdagangan Dalam Negeri dan Hal Ehwal Pengguna (KPDNHEP) yang menganjurkan program itu yang bertujuan memberi kemudahan kepada rakyat untuk memberi barangan keperluan asas pada harga lebih murah.


KHIDMAS medium latihan pemimpin masa hadapan

Dengan kerjasama Jawatankuasa Pembangunan Penduduk (JPP) Zon Jenderam, IKRAM Kawasan Sepang dan IKRAM Kawasan Kuala Selangor, program tersebut berakhir dengan meriah sekali.

“Program yang julung-julung kali dianjurkan adalah sebagai program perintis kepada para pelajar SMIH,” kata pengarah program, Muallimah Norzalina Nordin di hadapan kira-kira 80 orang peserta Tingkatan 4.

Menurutnya, para peserta pada kali ini terdiri daripada barisan pelapis kepimpinan yang akan melihat tarbiah serta pembangunan diri adik-adik mereka di Hira’ kelak.

“Oleh yang demikian, besarlah harapan kami agar mereka dapat memanfaatkan peluang isi sebagai salah satu sarana tarbiah kepada mereka dan dapat dipraktikkan dalam kehidupan seharian mereka,” tegas beliau.

Norzalina berkata, anak-anak Hira’ datang daripada keluarga yang senang. Seawal tiba ke kampung ini, mereka diuji dengan ketiadaan bekalan air.

“Pada mulanya mereka agak panik, namun apabila mereka tahu ada sungai berdekatan mereka sangat gembira dan menggunakan air sungai sepenuhnya untuk mandi dan memasak,” tambah Norzalina lagi.

Menurut Pengetua SMIH, Isharuddin Ismail, program yang dirancang selama dua bulan ini merupakan suatu titik tolak kepada para pelajar Hira’ untuk  belajar melalui realiti semasa.

“Kerana untuk menjadi seorang pemimpin yang hebat, mereka perlu menyantuni ummah dengan sifat berlapang dada, berjiwa besar, sentiasa menyampaikan dakwah serta mempunyai sifat itsar iaitu melebihkan saudaranya daripada diri mereka sendiri,” jelasnya.

Beliau mengambil ibrah daripada ayat al-Quran dalam surah Saba’ ayat 15 di mana Allah SWT menyebut ‘Baldatun thoyyibatun wa rabbun ghafuur’ dan mengajak pemimpin untuk beramanah dan menyebarkan sifat rahmah yang membumi kepada segenap manusia dan hidupan di dunia ini.

“Sebenarnya sekolah tidak mempunyai belanjawan khusus untuk melaksanakan program ini, namun kerana kami melihat besarnya manfaat yang akan pelajar perolehi daripada program ini, maka kami jana bajet khusus untuk memastikan program ini dapat dijayakan,” terangnya bersungguh-sungguh.

Bagi Ahli Majlis dan Pengerusi JPP Zon Jenderam, Mohd Syahrul Amri Mat Sari pula, program yang dilaksanakan ini dapat memberi pendedahan kepada pelajar tentang realiti sebenar masyarakat Malaysia yang berbilang kaum, bangsa dan agama.

“Untuk menjadi pemimpin, kita perlulah menguasai ilmu komunikasi dan mampu untuk berkomunikasi dengan masyarakat di pelbagai peringkat,” pesan Amri.

Menurutnya, Menteri Pendidikan Malaysia juga ada menyebut bahawa kemenjadian pelajar pada masa kini tidak hanya diukur daripada penguasaan 3M sahaja, malah M yang keempat perlu ada dalam diri setiap pelajar iaitu Manusia sejajar dengan ayat al-Quran dalam surah al-Anbiyaa’ ayt 107 yang bermaksud: “Tidaklah kami mengutuskanmu (wahai Muhammad) melainkan sebagai rahmat bagi seluruh alam”.

Dalam perkembangan berkaitan, beliau turut mengalu-alukan lagi sebarang bentuk kerjasama pada masa akan datang, baik dari pihak sekolah mahupun NGO kerana beliau berhasrat untuk mempromosikan Sepang sebagai kawasan pelancongan bersempena dengan pengisytiharan Tahun Melawat Sepang pada 2020 nanti.

Dalam ucapan perasmian penutup, YDP IKRAM Sepang, Mohd Qhalid Abdul Hafidz memberitahu kepada semua bahawa program ini adalah program kali kelima IKRAM Sepang terlibat menyantuni masyarakat Orang Asal di sini.

“Sebenarnya, tanpa adik-adik sedar, adik-adik telah menjadi duta Islam seperti Mus’ab bin Umair sewaktu beliau mengetuk pintu-pintu rumah di Kota Madinah sebelum hijrahnya Nabi SAW,” kata Qhalid dengan penuh semangat.

Tambahnya, keberanian para peserta mengetuk pintu-pintu rumah Orang Asal di sini patut dipuji kerana sikap mereka yang bersungguh-sungguh ingin berdakwah dan ingin mendekati komuniti Orang Asal sepanjang mereka berprogram di sini.

Program tersebut turut dihadiri oleh Pengurus Besar, Sri Hira’ Development, Hj Mohamed Fariz Mohamed Fadhlullah, AJK IKRAM Kuala Selangor, Supeki Jani, Pengerusi JK Dakwah IKRAM Sepang, Muhammad Bukhari Saiful Bahri, Pengerusi JK Kampung Orang Asli Batu 28, Mohamad Ridhwan Sia Abdullah dan Penggerak Masyarakat Orang Asli JAKIM, Puan Maslina Mohammad Amirrudin.

Program ini turut dimeriahkan dengan penyampaian hadiah kepada para pemenang pertandingan sukaneka yang telah berlangsung pada sebelah pagi. IKRAM Sepang turut mengambil kesempatan menyampaikan sumbangan ‘Back to School’ kepada anak-anak orang asli yang turut hadir dalam program tersebut.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perutusan Eidul Fitri Presiden IKRAM Malaysia

Setinggi-tinggi kesyukuran kepada Allah s.w.t  kita ucapkan kerana diberi kemampuan menunaikan tanggungjawab melaksanakan perintah Allah s.w.t menunaikan kewajipan ibadah Ramadhan. Moga-moga ibadah yang kita lakukan dengan berpuasa pada siangnya dan mendirikan ibadah malam mampu menjadikan kita orang yang bertaqwa.

Firman Allah SWT  dalam Surah Al-Baqarah, ayat 183:

“Wahai orang-orang yang beriman! Diwajibkan atas kamu berpuasa sebagaimana telah diwajibkan atas orang-orang yang terdahulu daripada kamu, agar kamu bertaqwa”.

Hari ini adalah hari kegembiraan bagi semua orang-orang yang beriman dan bertaqwa yang telah berjaya menunaikan kewajipan yang diperintahkan Allah s.w.t dan kembali kepada fitrah yang suci setelah sebulan melalui pentarbiahan melalui madrasah Ramadhan melawan dorongan hawa nafsu dan menundukkan jiwa kepada mentaatati Allah yang akhirnya menjadikan hati-hati kita kembali bersih dengan keimanan yang akan menjana daya juang di pelbagai relung dan medan amal.

Oleh itu adalah wajar bagi kita menyambutnya pada hari ini dengan bertasbih, bertahmid, bertahlil serta bertakbir membesarkan serta memuji dan memuja Allah s.w.t dan bersyukur di atas kemenangan keimanan dan ketaqwaan kepada Allah s.w.t.

Saya menyeru kepada semua ahli IKRAM untuk bersama-sama umat melakukan ibadah solat Eidul Fitr bersama kaum keluarga dan mengambil peluang melakukan kunjungan ziarah kepada seluruh kaum muslimin tanpa mengira latar berlakang kerana semua muslimin adalah bersaudara.

Saya juga menyeru agar hubungan kekeluargaan antara anak dan kedua-dua ibu bapa diperkukuhkan. Hubungan dan jalinan kasih sayang antara suami dan isteri dipertingkatkan. Saya juga menyeru hubungan antara pimpinan IKRAM samada Pusat mahupun di negeri dan daerah dengan pengikut atau ahli terus diikat dengan jalinan ukhuwwah dan mahabbah fillah kerana ini semua adalah rahsia dan asas kekuatan jamaah kita.

Kita semua wajar saling mendoakan dan bermaafan di bulan yang mulia ini. Syawal juga adalah bulan pengukuhan persaudaraan dan perpaduan ummah. Marilah kita hulurkan salam persaudaraan dan kasih sayang. Lupakan persengketaan lama dan hulurkan kembali tali kemaafan dan kasih sayang sesama kita.

Di bulan yang penuh kemuliaan ini kita juga tidak harus melupakan golongan yang memerlukan, yang ditimpa bencana, anak-anak yatim, ibu tunggal yang memerlukan bantuan dan fakir miskin yang menuntut pembelaan.

Kita juga wajar terus mendoakan secara berterusan saudara Islam kita di bumi Palestin yang masih ditindas di bumi sendiri, saudara-saudara kita di bumi Syria yang sedang bergolak dan nasib umat Islam Rohingya yang sedang dirundung malang di tanah air mereka di Myanmar.

Marilah kita semua terus prihatin melakukan yang terbaik bagi menjayakan seluruh agenda pembaikan dan pengislahan bagi ummah dan masyarakat. Menghulur tenaga dan memerah keringat meningkatkan amal dan menggerakkan saf bagi meningkatkan sumbangan pertubuhan kita berkhidmat kepada masyarakat dan ummah. Semoga seluruh amal yang kita lakukan penuh kejujuran dan keikhlasan  dalam memperjuangkan kalimah Allah Yang Tinggi dan membela agama ini diterima Allah s.w.t dan disaksikan oleh orang-orang yang beriman.

Selamat menyambut Eidul Fitr tahun 1433H. Minal ‘Aiidin wal fa’izin,

Allahu Akbar ! Allahu Akbar ! Allahu Akbar ! Walillahil hamd!

USTAZ DR. MOHD PARID BIN SHEIKH AHMAD


COVID-19: Haram sembunyi penyakit

Menurut Setiausaha Agung Kesatuan Ulama Islam Sedunia, Syeikh Dr Ali Muhyiddin al-Qaradaghi, Islam mewajibkan umat Islam ketika berlakunya wabak yang besar (seperti virus-virus yang boleh membunuh) agar menuruti beberapa langkah seperti kuarantin, mengubat penyakit dan membuat pengakuan penyakit.

Beliau berpandangan, tidak harus (haram) keluar daripada negara/negeri yang ditimpa dengan wabak tersebut dan tidak boleh juga memasuki ke dalamnya. Rasulullah SAW bersabda:

الطاعون آية الرجز ابتلى الله عز وجل به ناسا من عباده فَإِذَا سَمِعْتُمْ بِهِ ، فَلَا تَدْخُلُوا عَلَيْهِ ، وَإِذَا وَقَعَ بِأَرْضٍ وَأَنْتُمْ بِهَا ، فَلَا تَفِرُّوا مِنْهُ

“Taun adalah tanda azab yang dengannya Allah menguji sebahagian dari hambanya. Maka jika kamu mendengar wabaknya di sebuah tempat, maka janganlah kamu memasukinya dan jika kamu berada di tempat tersebut maka jangalah kamu keluar daripadanya.” (HR Muslim: 4226)

Para ulama telah menjelaskan bahawa antara hikmah kuarantin ini adalah:

i. Larangan keluar daripada tempat yang terkena wabak adalah supaya wabak penyakit tidak terus merebak hingga menjadi sebab ianya menyakiti orang ramai dan jika dilakukan, ia satu dosa kerana menyebabkan kemudaratan.

“Dilarang memulakan kemudaratan dan membalas kemudaratan (dengan cara yang mudarat).” (HR Ibnu Majah)

Maka, tidak boleh seorang manusia menyebabkan kemudaratan kepada orang lain sama ada pada agamanya, dirinya, akalnya, hartanya atau pada apa pun, sama ada kemudaratan itu secara fizikal atau maknawi. Bahkan berkaitan perkara ini para ulama menegaskan pengharaman seseorang yang menyebabkan jangkitan penyakit.

ii. Larangan memasuki kawasan berwabak adalah didasarkan pengharaman mencampakkan diri kepada kebinasaan atau perkara-perkara yang boleh menyebabkan kebinasaan. Ini kerana memelihara tubuh badan, kesihatan dan akal adalah antara tujuan syariah (Maqasid Syariah) yang penting.

iii. Bagi mengelakkan menyedut udara yang mengandungi virus wabak tersebut.

iv. Tidak mendekati orang yang sakit supaya mengelak jangkitan kecuali mendekatinya demi tujuan mengubat pesakit (seperti doktor, jururawat, petugas kesihatan) dengan mengambil segala langkah pencegahan yang sewajarnya.

وفر من المجذوم كما تفر من الأسد

“Larilah kamu dari seorang yang kusta seperti mana berlarinya kamu daripada singa.” (HR Bukhari: 5707)

Gesaan melarikan diri daripada penyakit berjangkit adalah daripada neraca mengambil sebab musabab yang dijadikan oleh Allah sebagai sesuatu yang boleh memberi kesan dengan izinnya. Perkara ini dikuatkan lagi dengan sebuah hadis:

“Janganlah pemilik unta yang sakit mencampurkan untanya dengan yang sihat.” (HR Muslim: 4235)

v. Penting bagi mengambil langkah berhati-hati, berjaga-jaga dan mengelakkan diri daripada terdedah kepada perkara-perkara yang membinasakan bersama dengan menyerahkan diri secara bulat kepada Allah dan bertawakal dengan sebenarnya, tanpa perlu risau dan rasa berkecamuk.

Ibn al-Athir menyatakan dalam kitabnya, Al-Nihayah fi al-Kamil fi at-Tarikh bahawa pernah ketika kaum Muslimin diuji dengan Taun ‘Amwas, ‘Amru bin al-‘Ash telah keluar bersama para pesakit ke kawasan bukit kemudian membahagikan mereka kepada beberapa kumpulan dan mengelakkan mereka daripada saling bercampur antara satu sama lain.

Mereka berada di situ selama satu tempoh hingga ramai yang meninggal dunia dan Amru bin al-‘Ash kemudian pulang bersama dengan mereka yang selamat daripada wabak tersebut.

Menurut Syeikh al-Qaradaghi lagi, antara yang ditekankan dalam ajaran Islam adalah kewajipan ke atas setiap individu bagi mengubat diri dan kewajipan ke atas masyarakat dan negara untuk berusaha dengan sebaik mungkin untuk mengubati penyakit-penyakit terutamanya penyakit berjangkit. Bagi individu yang tidak mengubati dirinya daripada penyakit, itu dikira sebagai berdosa.

Jelasnya, wajib seseorang itu membuat pengakuan jika mendapati bahawa ia dihinggapi wabak ataupun ia berada di kawasan berwabak dan keluar daripadanya kerana satu darurat, maka ia wajib melaporkan keadaannya kepada pihak yang bertanggungjawab.

Jika mereka menyembunyikan perkara tersebut, mereka telah melakukan dua jenayah iaitu:

i) Kesalahan menyembunyikan maklumat dan menipu

ii) Kesalahan kedua adalah mengakibatkan kemudaratan kepada orang ramai dan menyebarkan wabak.

Bagi setiap yang kemudiannya berjangkit kerananya, maka ia akan menanggung bahagian dosa dan jenayah yang disebabkan olehnya.

المسلم من سلم المسلمون من لسانه و يده

“Seorang Muslim itu adalah apabila para Muslimin merasa selamat daripada lisan dan tangannya.” (HR Muslim: 86)

Seorang Muslim yang hakiki adalah yang mencintai saudaranya seperti ia mencintai sesuatu bagi dirinya dan membenci sesuatu bagi saudaranya seperti ia membencinya buat dirinya.

Kredit terjemahan: Al-Faqir Ahmad Firdaus bin Kadir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hentikan penyebaran berita palsu dan budaya fitnah – Wanita IKRAM

1.     Wanita Pertubuhan IKRAM Malaysia mengecam dan menentang sekeras-kerasnya perbuatan tidak bertanggungjawab pihak yang memalsukan dan menyebarkan berita kononnya berlaku kejadian umat Islam dikristiankan di sebuah gereja.

2.     Salah seorang aktivis Wanita IKRAM, Puan Zaiton Ismail yang terdapat dalam gambar tersebut, terkejut  dengan dakwaan tersebut dan sedih kerana dirinya dikaitkan dengan berita palsu dan jahat itu. Beliau mengesahkan bahawa sebenarnya gambar yang memperlihatkan peserta duduk dibangku kayu tersebut di ambil di dewan utama Institut Antarabangsa Pemikiran dan Tamadun Islam (ISTAC) di Bukit Tungku pada 29/2/2012 dalam satu majlis anjuran Lembaga Pembangunan Penduduk dan Keluarga Negara (LPPKN) yang membincangkan Dasar Keluarga Negara.

3.     Apapun niat blogger tersebut, ternyata perbuatannya itu telah mewujudkan kesan negatif  kepada individu terbabit dan masyarakat secara umumnya. Individu yang dikaitkan dengan berita buruk yang palsu itu merasa malu, sedih dan tertekan sedangkan masyarakat umum samada masyarakat Islam dan yang belum Islam terheret sama dalam fitnah yang menjejaskan keharmonian kehidupan masyarakat berbilang fahaman ini. Ternyata niat buruk pihak yang suka menangguk di air yang keruh ini berjaya menggugat persefahaman dan keharmonian antara rakyat yang telah terbentuk sekian lama.

Wanita IKRAM dengan ini menuntut supaya tindakan-tindakan berikut diambil:

1.     Pihak berkenaan BERHENTI SERTA MERTA penyebaran berita palsu berniat jahat ini dan memohon maaf secara terbuka kepada pihak-pihak yang mereka khianati ini.

2.     Pihak berkuasa MENJALANKAN SIASATAN terperinci bagi mengenalpasti dalang di sebalik penyebaran berita palsu dan fitnah ini, yang bukan sahaja menimbulkan fitnah peribadi tetapi membabitkan hasutan dan menimbulkan ketegangan hubungan agama pelbagai kaum di dalam negara ini.

3.     MENGAMBIL TINDAKAN UNDANG-UNDANG yang sewajarnya kepada pihak yang menabur fitnah ini. Sekiranya peruntukan yang sedia ada tidak mencukupi, maka kami menyeru agar dikemaskinikan akta dan undang-undang yang sedia ada untuk menyekat sebarang pihak daripada menyalahgunakan kebebasan menyatakan pandangan di semua saluran komunikasi tanpa mengambil kira pandangan dan sensitiviti orang lain.

4.     Menasihati orang ramai supaya TIDAK MUDAH TERPEDAYA dengan sebarang berita berunsur fitnah seperti ini terutama di zaman siber ini. Jadikanlah budaya untuk setiap kita memeriksa kesahihan setiap berita yang kita perolehi untuk mengelakkan kita terjatuh dalam kancah persengketaan.

Semoga Allah melindungi kita dari bencana fitnah.

Foto: Peguam IKRAM bersama beberapa Ahli JK Wanita IKRAM Pusat bersama kenyataan media dan salinan laporan polis Pn Zaiton Ismail (tengah)


MyCARE hantar 10 trak konvoi bantuan ke Gaza

SERI KEMBANGAN – Sebanyak 10 trak konvoi bantuan pek makanan telah diagihkan hasil sumbangan rakyat Malaysia melalui MyCARE yang berjumlah RM500,000.

“Bantuan kali ini telah berjaya mengagihkan 4,000 pek makanan kepada golongan yang memerlukan di seluruh semenanjung Gaza yang telah memberi manfaat kepada 24,000 orang,” lapor MyCARE dalam satu hantaran di Facebooknya.

Tambahnya, sebelum proses pengagihan ini dilaksanakan, MyCARE Gaza mengiklankan tender terbuka kepada syarikat dan pembekal yang berminat untuk menawarkan servis dan harga yang berpatutan.

“Contohnya, jika dua pembekal telah menepati semua syarat dan kelayakan, kami akan memilih pembekal yang mampu menawarkan harga terendah dengan kualiti terbaik, dengan ini kami dapat memaksimumkan jumlah penerima manfaat.”

Tambahan pula, MyCARE turut bekerjasama dengan beberapa agensi kerajaan seperti Kementerian Dalam Negeri dan Kementerian Hal Ehwal Sosial bagi mendapatkan data terperinci mengenai golongan yang memerlukan di seluruh Gaza.

“Ini bermaksud sumbangan anda sampai tepat kepada penerima yang benar-benar memerlukan bantuan.”

Selain itu, NGO itu juga bekerjasama dengan pihak polis tempatan dan mematuhi SOP sepanjang konvoi ini berlangsung.

“MyCARE telah menyalurkan sumbangan secara berperingkat ke Palestin sejak Ramadan lalu dengan nilai sumbangan RM2.2 juta.”

Bantuan ini melibatkan bantuan kewangan dari segi pek makanan, perubatan dan kelengkapan rumah seperti tilam dan bantal dan projek infrastruktur.

Kempen ‘Bina Palestin’ ini adalah kempen jangka panjang anjuran MyCARE bertujuan membina semula Gaza termasuk pembangunan infrastruktur seperti membina rumah penduduk Gaza yang telah hancur dibedil rejim Zionis serta bantuan perubatan dan makanan.

“Di samping itu, MyCARE juga turut membantu melahirkan usahawan kecil dalam pelbagai sektor ekonomi seperti petani dan nelayan di Gaza, hasil yang diusahakan ini juga dibekalkan untuk penyaluran bantuan masyarakat sekeliling.”

Bagi mereka yang ingin menyumbang dalam kempen ‘Bina Palestin’ boleh melayari pautan mycare.qrd.by/palestin.

Pada masa sama, MyCARE juga tidak melupakan rakyat Malaysia yang sedang dihimpit krisis pandemik ini.

“Kami sedang menjalankan bantuan ‘Bangkit COVID’, sebuah kempen berterusan  yang mana bantuan dari sudut bekalan makanan, perubatan, kelengkapan hospital, pendidikan dan wang ringgit telah diagihkan sejak PKP 1.0.”

Untuk info lanjut pelbagai inisiatif bantuan kemanusiaan oleh MyCARE, sila layari www.donate.mycare.org.my.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hormati Pilihan Rakyat: Segerakan Penubuhan Kerajaan

Pertubuhan IKRAM Malaysia (IKRAM) sekali lagi mengulangi tahniah kepada kerajaan Pakatan Harapan (PH) yang baru diberikan mandat oleh majoriti rakyat Malaysia.

Pada masa yang sama, IKRAM mengulangi tekad dan sikap tegas kami dalam memainkan peranan sebagai salah satu komponen gerakan sivil yang mewakili suara masyarakat akar umbi dalam memainkan peranan mengimbangi proses pelaksanaan (check and balance) mandat yang diberikan oleh rakyat ini.

Perkembangan mutakhir dan kelewatan dalam mengumumkan barisan kabinet baharu berdasarkan mandat yang telah diberikan oleh rakyat telah menyebabkan rakyat mula resah dan membimbangkan IKRAM.

1. Semua parti dalam PH berpegang teguh kepada perjanjian Muafakat Pakatan Harapan yang telah dipersetujui bersama, dan Manifesto PRU PH;

2. Kepemimpinan PH mengutamakan kepentingan dan harapan rakyat dan mengetepikan kepentingan parti dan individu;

3. Kepimpinan PH, BN dan parti-parti lain menolak sebarang usaha yang boleh mengkhianati proses demokrasi;

4. Kepimpinan PH, BN dan parti-parti lain sepakat untuk menyuburkan budaya politik baharu yang menghormati pilihan rakyat;

5. Pembentukan kerajaan baharu PH disegerakan berdasarkan pilihan yang telah dibuat oleh rakyat.

Inilah masanya untuk melaksanakan semua impian rakyat yang cintakan kebenaran dan keadilan.

Ramadan akan tiba beberapa hari lagi. Biarlah Ramadan kali ini dapat disambut dengan penuh kesyukuran dan ketenangan setelah tanggungjawab terhadap negara ditunaikan dengan baik.

Semoga Malaysia akan terus maju ke hadapan dan berada dalam rahmat Allah SWT.

Dr. Mohd Parid Sheikh AhmadPresidenPertubuhan IKRAM Malaysia (IKRAM)


Baitul Rahmah cahaya untuk ummah

Baitul Rahmah adalah rumah yang penuh dengan kasih sayang, yang melimpah dengan cinta dan belas kasihan.

Cinta yang melimpah itu bukan sahaja berlegar dan terkepung dalam batasan dinding rumah itu sahaja, sebaliknya ia menitis dan mengalir ke luar merangkumi masyarakat, ummah bahkan semua makhluk di seluruh alam.

Di manakah wujudnya Baitul Rahmah yang memiliki ciri-ciri seperti itu? Tidak lain dan tidak bukan, rumah Sayyidil Mursalin, kekasih kita Nabi Muhammad Sallallahualaihiwasallam (SAW). Perhatikan dua kisah yang diriwayatkan oleh isteri baginda yang tercinta, bonda kita Ummul Mukminin Sayyidatuna Aisyah radiallahuanha (RA).

“Seorang wanita bersama dua orang anak perempuannya datang ke rumahku meminta sesuatu. Di rumahku pula tidak ada apa-apa kecuali sebiji tamar, lalu aku berikan tamar itu kepadanya. Dia mengambilnya, lalu diberikannya kepada kedua anaknya seorang separuh. Dia sendiri tidak makan sedikit pun. Kemudian dia bangun dan terus keluar dari rumahku.”

“Tidak lama kemudian, Nabi SAW pulang. Aku ceritakan kepada baginda apa yang dilakukan oleh wanita itu”. Baginda bersabda, “Sesiapa yang diuji dengan kurniaan anak-anak perempuan, lalu dia berbuat baik kepada mereka, maka mereka menjadi pelindung baginya daripada api neraka.” (Muttafaq ‘alaih, Riadhus Solihin, No. 268, ms. 111)

“Aku dikunjungi seorang wanita miskin dengan membawa dua orang anak perempuannya. Aku berikannya tiga biji tamar. Dia memberikan anak-anaknya seorang sebiji. Ketika dia mengangkat tangan ke mulutnya untuk makan sebiji lagi, kedua-dua anaknya meminta dengan ibunya. Wanita itu membelah tamar itu lalu diberikan kepada anak-anaknya seorang separuh.”

“Aku kagum melihat tingkah lakunya. Maka aku ceritakan kepada Rasulullah SAW apa yang dilakukannya”. Rasulullah SAW bersabda, “Sesungguhnya Allah telah mewajibkan untuknya syurga dengan perbuatannya itu dan membebaskannya daripada neraka.” (Hadis Riwayat Muslim, Riadhus Solihin | No. 269, ms. 111)

Apakah yang kita dapat pelajari daripada dua hadis di atas? Itulah model Baitul Rahmah.

Pertama : Rumah Rasulullah SAW menjadi tempat tumpuan masyarakat. Mereka datang bukan sahaja bertujuan untuk mendapatkan penjelasan tentang hal-hal yang berkaitan dengan hukum-hakam, sebaliknya mereka juga datang memohon bantuan, mengadu permasalahan kehidupan.

Kedua : Keindahan budi dan ketinggian akhlak Sayyidatuna Aisyah RA terserlah pada cara beliau melayani tetamu yang berkunjung dan berusaha memenuhi hajat tetamunya sedaya yang mampu. Beliau tidak segan, tidak teragak-agak untuk memberikan pertolongan walaupun hanya dengan memberi sebiji tamar (dalam hadis pertama) dan tiga biji tamar (dalam hadis kedua).

Malah, apa yang diberikan itu bukan kerana hendak menyimpan untuk keperluan diri dan keluarganya, tetapi kerana itulah sahaja yang ada di rumahnya, tidak lebih daripada itu. Namun beliau tidak mencari alasan untuk tidak memberi pertolongan.

Ketiga : Komunikasi yang baik antara Nabi SAW dengan isteri baginda. Baginda mendengar dengan sepenuhnya apa yang diceritakan oleh Aisyah RA apa-apa yang berlaku ketika baginda tidak ada di rumah.

Apakah bukti baginda SAW mendengar dengan baik? Buktinya jelas dan nyata.

Selepas Aisyah RA menceritakan apa yang berlaku, baginda SAW terus memberikan komentar serta taujihat (pesanan) yang berguna untuk ummah, yang memberikan gambaran sebenar akan agama yang dibawa oleh baginda SAW agama yang penuh rahmah.

Kalau baginda tidak mendengar dengan baik atau acuh tak acuh dengan apa yang Aisyah RA ceritakan, mana mungkin baginda SAW menjawab dengan begitu padat sekali.

Keempat : Cara ibu melayan anak-anak yang digambarkan dalam kedua-dua hadis di atas adalah fenomena biasa yang berlaku di mana-mana yang menunjukkan betapa mendalamnya kasih sayang ibu kepada anak-anak.

Mereka sanggup mengorbankan apa saja, menahan lapar dan bersengkang mata demi anak-anak mereka yang tercinta. Istimewanya bagi ibu yang beriman, ia telah dianugerahkan satu nilai tambah yang cukup besar ertinya atas kasih sayang fitrah, iaitu terselamat daripada api neraka.

Terima kasih ya Rasulullah SAW yang diutus untuk membawa rahmah. Rumahmu adalah menara yang memancarkan rahmah buat kami menikmati limpahan cahayanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tindakan tegas terhadap pencetus ketegagangan agama dan kaum

Pertubuhan IKRAM Malaysia (IKRAM) menyokong penuh pendirian tegas Ketua Polis Negara, Tan Sri Mohamad Fuzi Harun dalam isu berkaitan penghinaan terhadap agama Islam dan Nabi Muhammad SAW serta ketegangan agama dan kaum yang cuba dicetuskan oleh beberapa pihak termasuk melalui laman sosial.

Menurut kenyataan media Ketua Polis Negara semalam, pihak polis telah menerima sebanyak 929 laporan dan sehingga kini, 16 kertas siasatan telah dibuka. Kebanyakan kes disiasat mengikut Seksyen 298A Kanun Keseksaan dan Akta Komunikasi dan Multimedia 1998. Beberapa tangkapan telah dilakukan dan pihak yang terlibat telah dibawa ke mahkamah untuk dibicarakan.

IKRAM ingin mengingatkan bahawa Islam adalah Agama Persekutuan dan agama-agama lain dibenarkan untuk diamalkan. Namun, sebarang tindakan yang menghina mana-mana agama termasuk agama Islam adalah tindakan yang tertolak dan adalah natijah daripada hilangnya sifat hormat, cetek akal serta jahil tentang adab dan budaya rakyat Malaysia.

Malah, provokasi sebegini akan menimbulkan ketegangan kaum. Justeru, ia perlu ditangani secara adil, tegas dan penuh hikmah.

IKRAM juga ingin menekankan bahawa sifat reaktif yang melulu dan beremosi serta tindakan mempermainkan sebarang sentimen perlu dielakkan kerana ia menjejaskan imej agama Islam.

Sebaliknya, IKRAM menggalakkan orang ramai untuk bersifat rasional dan mengambil peluang ini untuk memperhebatkan usaha dakwah, tarbiah dan kebajikan kepada masyarakat awam.

Tindakan melaporkan pihak yang bersalah juga amat penting namun perlu disusuli dengan tindakan yang bertanggungjawab dan menyerahkan kepada pihak berkuasa untuk melaksanakan tugas mengikut proses perundangan negara.

IKRAM ingin mengajak seluruh rakyat Malaysia untuk bersikap peka terhadap sensitiviti masyarakat Malaysia yang berbilang kaum dan agama bagi menjamin keharmonian dan perpaduan nasional.

Dr Hj Mohd Parid Sheikh AhmadPresidenPertubuhan IKRAM Malaysia


Bajet Mini 2023 Lulus, Rakyat Respons Positif

KUALA LUMPUR – Perdana Menteri, Dato’ Seri Anwar Ibrahim membentangkan peruntukan khas untuk perbelanjaan perkhidmatan berjumlah RM107,718,676,650 pada sesi kedua, Mesyuarat Penggal Pertama Dewan Rakyat, semalam.

Buat julung kalinya, selepas tiada perbahasan bagi kedua-dua usul yang dibentangkan Perdana Menteri, Dewan Rakyat sebulat suara meluluskan Bajet Mini 2023 dan Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022.

“Bajet Mini berkenaan merangkumi pembayaran gaji penjawat awam, utiliti dan biasiswa,” kata Anwar.

Turut terkandung dalam bajet itu adalah bantuan kebajikan serta perkhidmatan pendidikan dan kesihatan.

“Peruntukan Khas ini akan mula berkuat kuasa pada 1 Januari depan hingga Bajet 2023 dibentang dan dilulus di Parlimen.”

Beliau yang juga Menteri Kewangan berkata, menerusi Seksyen 4 Akta Kumpulan Wang Pembangunan 1996 mencadangkan dana bernilai RM55,959,213,200 dikeluarkan daripada Kumpulan Wang Pembangunan bagi tahun 2023 untuk perbelanjaan segera.

Terdahulu, Anwar membentangkan RUU berkenaan bagi mendapatkan kebenaran sementara Parlimen supaya Kerajaan boleh berbelanja sebahagian anggaran perbelanjaan bagi tempoh beberapa bulan sehingga Rang Undang-undang Perbekalan 2023 dibentang semula dan diluluskan kelak.

“Bagi tujuan ini, maka Kerajaan mencadangkan RUU ini supaya dibenarkan pengeluaran daripada Kumpulan Wang Disatukan, yang tidak melebihi RM107,718,676,650 yang dianggarkan mustahak, bagi perkhidmatan kerajaan untuk tempoh enam bulan yang pertama tahun 2023.”

RUU itu antaranya merangkumi bayaran gaji kepada penjawat awam, utiliti, biasiswa, bantuan kebajikan serta perkhidmatan pendidikan dan kesihatan, selain projek pembangunan, pembaikan dan penyelenggaraan.

“Namun, mengambil kira keterbatasan anggaran perbelanjaan sementara ini yang terhad kepada dasar dan komitmen sedia ada kerajaan bagi enam bulan pertama 2023 terlebih dahulu.

Menurut Anwar, apa yang baik akan diteruskan terutamanya inisiatif sedia ada yang memberikan manfaat dan faedah kepada rakyat.

“Selanjutnya, perbelanjaan lain akan dikaji semula dalam penyediaan pembentangan semula Bajet 2023,” jelasnya.

Beliau berkata demikian ketika membentangkan usul Rang Undang-Undang (RUU) Kumpulan Wang Disatukan (Perbelanjaan Wang Masuk) 2022 di Dewan Rakyat hari ini.

Dalam perkembangan berkaitan, menerusi laman Facebook, mantan Perdana Menteri Dato’ Sri Ismail Sabri Yaakob menzahirkan ucapan terima kasihnya kepada Perdana Menteri.

“Terima kasih kepada YAB Perdana Menteri kerana meneruskan inisiatif-inisiatif Kerajaan Keluarga Malaysia dalam Bajet Mini 2023 dan Rang Undang-Undang Kumpulan Wang Disatukan (Perbelanjaan Masuk Akaun) 2022 yang diluluskan Dewan Rakyat.”

Ia turut mengambil kira semua aspek khususnya untuk membela golongan B40 dan sebagai persediaan bagi menghadapi ketidaktentuan ekonomi yang diramalkan berlaku pada tahun depan.

“Antara inisiatif-inisiatif Bajet 2023 yang diumumkan oleh YAB Perdana Menteri ialah Bantuan Awal Persekolahan, Bantuan Keluarga Malaysia, Bantuan Musim Tengkujuh, Kenaikan Gaji Tahunan Tambahan Khas 2023 dan Bantuan Khas Kewangan untuk kakitangan awam serta menyediakan 50,000 peluang pekerjaan.”

Ismail Sabri berkata, kerajaan terdahulu juga berusaha sedaya upaya memastikan kos sara hidup rakyat tidak melambung tinggi.

“Keputusan Kerajaan Keluarga Malaysia pada Jun lalu untuk tidak menaikkan tarif elektrik di Semenanjung dengan menanggung kos sebanyak RM5.8 bilion, dan memberikan subsidi sebanyak RM1.2 bilion kepada penternak untuk tidak menaikkan harga ayam serta telur adalah antara usaha bagi meringankan beban rakyat.”

Bekas PM itu sangat berterima kasih kepada YAB Perdana Menteri kerana meneruskan aspirasi Keluarga Malaysia dan berharap nasib rakyat akan terus terbela.

Terdahulu, inisiatif-inisiatif yang diluluskan itu merupakan sebahagian daripada aspirasi Bajet Kerajaan Keluarga Malaysia dibentangkan pada 7 Oktober 2022 lalu, Bajet 2023 berjumlah RM372.3 bilion dibentang Menteri Kewangan ketika itu, Tengku Datuk Seri Zafrul Tengku Abdul Aziz sebelum Parlimen dibubarkan, yang memberi fokus kepada kesejahteraan rakyat dan kemakmuran ekonomi negara.

Melihat kepada reaksi rakyat melalui medium media sosial terhadap Bajet Mini 2023 ini, majoritinya bersyukur dan berterima kasih kepada Perdana Menteri.

“Begitulah perpaduan yang baik untuk rakyat diteruskan dan ditambahbaikkan,” kata Mohd Fadil Isahak.

Ishmael Abadie pula berkata, “Syukur alhamdulillah. Terima kasih Dato’.”

“Semoga dipermudahkan segala urusan,” ucap Hayqal Hairi.

Dalam pada itu, Mohd Shariff Sarip memberikan pandangannya dengan berkata, apa yang Datuk Seri (mantan Perdana Menteri) buat itu baik untuk rakyat, sebab itulah Dato’ Seri Anwar Ibrahim sokong dan terima.

Kata Dol Jara, yang baik kita sokong, yang tidak baik kita tegur.

“Syabas. Saling menghargai dan berterima kasih. Moga terus harmoni dalam mencapai kata sepakat untuk kebaikan rakyat,” ujar AzreenMar.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: Signifikan Satu Undi Bentuk Kerajaan, Pilih PM

Tinggal sembilan hari sahaja lagi sebelum tiba hari mengundi bagi rakyat Malaysia pada 19 November ini.

Tarikh ini bakal mencatatkan sejarah terpenting iaitu Pilihan Raya Umum ke-15 (PRU15), penentu pihak mana yang akan menang menjadi blok kerajaan dan kalah menjadi blok pembangkang.

Anda sudah tahu calon mana yang perlu diundi? Mungkin masih menjadi pertanyaan, adakah perlu utamakan parti atau calon dahulu? Mana yang menjadi keutamaan?

Sebelum mencari jawapan bagi persoalan ini, kita perlu fahami sistem pilihan raya umum yang diamalkan Malaysia.

Pilihan raya Malaysia melalui sistem First-Past-The-Post (FPTP) menentukan pihak yang berhak untuk menubuhkan kerajaan di peringkat pusat atau negeri berdasarkan jumlah majoriti perwakilan (kerusi) yang terbanyak oleh parti tersebut.

Ini bermaksud, undian popular tidak dapat menaikkan parti untuk diangkat sebagai kerajaan.

Dalam PRU13, Pakatan Rakyat yang merupakan gabungan Parti Keadilan Rakyat (PKR), Parti Islam Se-Malaysia (PAS) dan Parti Tindakan Demokratik (DAP) mendahului undian popular sebanyak 52 peratus berbanding Barisan Nasional (BN) yang beroleh 37.3 peratus.

Walau bagaimanapun, berdasarkan sistem FPTP yang digunakan dalam pilihan raya, BN beroleh 133 kerusi dengan 49.9 peratus majoriti berbanding Pakatan Rakyat yang beroleh 89 kerusi iaitu 40.9 peratus, maka BN layak membentuk kerajaan pusat.

Jelas di sini, dalam konteks untuk memenangkan parti menjadi kerajaan yang bakal memerintah, pengundi harus utamakan memilih parti.

Dari sini datangnya kempen parti politik yang membawa persepsi satu undi anda adalah undi kepada Perdana Menteri (PM) yang dimahukan.

Maka, mana-mana parti atau gabungan harus mengetengahkan tokoh pemimpin calon PM yang berwibawa untuk memerintah Malaysia demi masa depan yang lebih baik.

Kestabilan dan kematangan politik adalah elemen penting dalam bagi kemajuan serta pemulihan ekonomi sesebuah negara.

Negara ini pernah menyaksikan tiga Perdana Menteri dalam satu penggal yang jelas menggambarkan imej kemelut politik dalam negara ini dan sekali gus memberi kesan kepada ekonomi kerana menakutkan pelabur luar.

Krisis politik harus diakhirkan melalui kerjasama yang telus antara parti-parti politik demi kebaikan rakyat dan negara.

Bersetuju untuk berbeza pandangan, namun jangan berseteru hingga mengganggu pembangunan, kedamaian dan menimbulkan kegelisahan.

Akhirnya rakyat yang terkesan merana. Rakyat sudah muak dengan sketsa politik yang mendatangkan kerugian dan menguji kesetiaan rakyat terhadap kepimpinan.

Malaysia pernah digelar The Tiger of Asia atau Harimau Asia pada tahun 1990an. Akhir-akhir ini negara diketawakan sebagai negara korupsi paling teruk, suatu yang sangat mendukacitakan dalam membawa negara ini maju ke hadapan.

Justeru itu, rakyat Malaysia perlu mengundi parti yang menampilkan calon Perdana Menteri (PM) serta barisan calon perwakilan yang berwibawa untuk menguruskan  rakyat dan mentadbir negara ke arah kemakmuran dan kesejahteraan.

Barisan kepimpinan ini yang akan terlibat dengan proses penggubalan undang-undang, menyemak setiap dasar, belanjawan dan keputusan yang dibuat oleh kerajaan bagi memastikan perancangan yang dibuat benar-benar memberi manfaat kepada rakyat dan negara.

Kabinet kementerian tidak bergantung kepada kepimpinan Perdana Menteri sahaja, tetapi ia dipacu oleh Jemaah Menteri dan dibantu oleh para perwakilan di peringkat Parlimen dan DUN.

Pengundi berhak memberi tekanan kepada parti-parti yang bertanding agar  menampilkan wakil rakyat yang berkemampuan, amanah dan jujur untuk mewakili dan membawa suara rakyat dalam parlimen.

Parti yang tidak dapat membawa calon-calon yang berkelayakan tidak seharusnya berani menawarkan khidmat untuk rakyat. Calon-calon yang terpalit dengan isu salah laku moral dan korupsi perlu digugurkan.

Satu undi mungkin kelihatan lemah dan tidak kuat, namun apabila undi yang satu ini bergabung dengan undian lain dari parti yang sama, ia berupaya memberikan kemenangan majoriti kepada calon yang dipangkah untuk beroleh mandat kepimpinan.

Negara ini memerlukan kepimpinan yang telus dalam perjuangannya, bukan mereka yang mementingkan diri, kroni dan kuasa semata-mata.

Benarkan diri memilih pemimpin yang mampu, jujur dan amanah sahaja dalam PRU15 ini. Pastikan yang terangkat adalah yang menjadikan suara rakyat Malaysia sebagai asas perjuangan demi Malaysia yang lebih  baik.

Basmin Maarof
Pegawai Jabatan Penyiaran dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ketika semua aktiviti bernilai pahala

Dan pernahkah terdetik di fikiran anda bahawa bersikap ramah, membantu dan mengutamakan orang lain adalah ibadah? Bahkan, pernahkah kita terfikir bahawa setiap tangisan sedih dan ketawa, dan usaha memperbaiki diri, berteman juga boleh dianggap ibadah?

Musim-musim PKP ni, adakah anda terfikir menuruti Perintah Kawalan Pergerakan (PKP) dan duduk di rumah juga adalah ibadah? Nah, jika belum, saya kira ini adalah pencerahan yang kita perlukan untuk kita sama-sama keluar daripada kesempitan memandang apa yang namanya ibadah.

Saya akan berkongsi tentang sebuah buku bertajuk ‘Ibadah Tanpa Beban’. Alhamdulillah, saya bersyukur kerana saya kira buku ini telah memberikan saya satu kesegaran kepada bagaimana saya melihat sesuatu dengan objektif dan menurut perspektifnya.

Buku ini ditulis oleh Dr Moch Syarif Hidayatullah diterbitkan oleh Gramedia Pustaka Utama, Jakarta, Indonesia. Buku yang saya beli ini ialah cetakan Jun 2015, mempunyai 270 muka surat dengan 33 topik ataupun ibadah yang diketengahkan dan dikupas.

Buku ini hadir untuk memberi cara pandang yang lebih luas dalam melihat ibadah. Ibadah itu ternyata bukan setakat rukun islam yang lima dan tidak hanya berbentuk sebuah ritual, tetapi juga tutur kata, sikap tubuh dan perilaku sosial.

Ibadah itu tiada sempadan apatah lagi bermusim, tidak mengikut masa dan tidak pula mengikut tempat. Dalam pengenalan buku ini, penulis menerangkan tentang bahaya cara pandang sempit terhadap ibadah.

Kata penulis, apabila seseorang memiliki mindset (penetapan minda) bahawa ibadah itu sekadar solat atau puasa, atau kewajipan Muslim yang hanya tertulis secara jelas dalam al-Quran dan hadis Nabi SAW semata-mata, maka akan tiba suatu masa dalam kehidupan seseorang itu di mana ia merasakan ibadah itu adalah hanya sebagai rutin.

Atau, dia hanya melakukannya untuk menggugurkan kewajipan semata-mata gara-gara gagal untuk memahami roh di sebalik setiap ibadah yang Allah telah gariskan, perintahkan dan anjurkan. Hal ini seterusnya akan menggagalkan tujuan ibadah untuk membentuk perilaku seseorang untuk menjadi manusia yang lebih baik.

Seseorang itu mungkin solat cukup lima waktu, pada awal waktu tetapi tidak memiliki ‘common sense’ sesama manusia, tidak menjaga lidah dan bahasa.

Ada yang mungkin menunaikan haji, tetapi tidak menghalangnya untuk berkorupsi. Mungkin ada yang rajin puasa, tetapi perihal orang lain dan gosip sensasi menjadi bahan bualan utama yang menarik minatnya.

Ada orang yang mengamalkan banyak amal kebajikan, membantu orang ramai tetapi merasakan dirinya yang paling bagus dan memandang rendah kepada orang lain, dan tidak berlaku rahmah, ramah, berbelas ihsan dan meraikan orang lain yang berbeza latar belakang, agama, kaum, kerakyatan dan mungkin kumpulan.

Seseorang boleh sahaja terlihat rajin ataupun alim beribadah, tetapi ia gagal untuk memahami bahawa ibadah itu sebenarnya bukan setakat tentang hubungannya dengan Tuhan.

Tetapi ibadah juga adalah tentang hubungannya dengan dirinya sendiri berkait rapat dan berhubung langsung dengan hubungannya dan diri orang lain, manusia di sekitarnya dan dirinya dengan masyarakat setempat, senegara, seagama dan manusia yang lain, bahkan juga tentang dirinya dan makhluk hidup lain di sekelilingnya.

Dalam erti kata lain, ibadah itu tidak hanya didasarkan atas ada atau tidak ada dalil yang jelas dan literal dalam mana-mana sumber agama, tetapi ia juga atas dasar disukai atau tidak sesuatu perkara, perbuatan, perkataan, diam itu oleh Allah SWT, Tuhan yang mencipta kita, memiliki segala sesuatu dan menentukan aturan seluruh kehidupan.

Saya kira penulis, Dr Moch Syarif Hidayatullah hadir dengan pendekatan yang baik dan sederhana apabila beliau menyentuh contoh-contoh ibadah atau subibadah yang mungkin sering kita abaikan dan terlepas pandang; terlepas pandang dalam erti kata gagal melihatnya sebagai ibadah, bukan setakat merasakan itu adalah hal yang normal atau fitrah semata-mata.

Penulis membantu pembaca untuk memahami bagaimana contoh-contoh tersebut boleh dilihat sebagai ibadah, disusuli dengan dalil-dalil yang mendasari perkara tersebut, baik dalil naqli atau dalil aqli.

Antara ibadah dan subibadah yang disentuh oleh penulis termasuklah ibadah cinta, ibadah menjaga lidah, ibadah menikmati kesederhanaan, ibadah kematian, ibadah memimpin, ibadah memuliakan ibu, ibadah mengidolakan Rasulullah SAW, ibadah kejujuran dan menghormati, ibadah puasa, ibadah solat sunat dan ibadah pernikahan.

Selain sangat kagum dan suka dengan cara penulis mengupas setiap topik, saya kira penulis telah melakukan satu kerja yang bagus apabila menyediakan ruang untuk mengajak pembaca terlibat secara langsung dengan content (bahan) dan isi kandungan buku ini.

Di akhir setiap topik, penulis membekalkan beberapa tip yang simple dan praktikal, dan menyediakan ruang untuk pembaca menilai diri sendiri dan merancang masa hadapan.

Ini tidak lain dan tidak bukan adalah supaya pembaca boleh mempraktikkan dan internalize (menghayati) mesej-mesej yang disampaikan dengan baik. Begitulah sedikit sebanyak pengenalan tentang buku ‘Ibadah Tanpa Beban’ ini.

Nur Raihana ZakariaGraduan PerubatanAhli Pertubuhan IKRAM MalaysiaBandar Tun Razak

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rasuah dan siasah

Secara rasmi urusan hariannya dilaksanakan secara bebas dan berkecuali oleh pegawai-pegawainya di bawah pengawasan Ketua Pengarah tanpa campur tangan daripada mana-mana pihak.

Namun, ini tidak mengenyahkan keraguan oleh sebahagian rakyat Malaysia yang mempersoalkan kebebasan dan keberkecualiannya.

Sebagai mantan ahli Panel Perundingan dan Pencegahan Rasuah (PPPR) SPRM, saya berpendapat bahawa selagi SPRM ‘makan gaji’ dengan JPM, selagi itulah ramai rakyat boleh mempertikaikan objektiviti serta neutralitinya.

Rakyat juga sering menuduh SPRM sebagai rentan kepada campur tangan serta manipulasi JPM.

Cuba kita fikir di luar kotak. Pertama ialah dengan memastikan SPRM berada di atas segala institusi eksekutif negara dan hanya melapor kepada Yang di-Pertuan Agong (YDPA) serta Parlimen Malaysia.

Kedua ialah pemilihan pengarah dilakukan secara meritokrasi yang melibatkan temu duga, rekod tugas yang cemerlang serta pengundian sebuah panel pemilih yang dilantik Parlimen.

Indeks Pengamatan Rasuah (IPR) atau Corruption Perceptions Index (CPI) diterbitkan oleh Transparency International (TI) setiap tahun dan ia tidak sepi daripada pengkritiknya. Namun, laporan TI ini masih terus dihormati oleh banyak negara di dunia dan laporan tahunan TI cawangan Malaysia terus diikuti hingga kini.

Kita boleh fikirkan tiga sebab utama mengapa manusia terus terjebak dalam lingkaran ganas rasuah.

(1) Sentiasa berasa tidak cukup dan tidak pandai mensyukuri nikmat hidup.

(2) Menuruti cara hidup pemimpin yang terlibat dalam rasuah siasah (political corruption).

(3) Tidak mahu mengislah sistem masyarakat yang sarat rasuah.

TI mentakrifkan rasuah sebagai penyalahgunaan kuasa yang diamanahkan untuk kepentingan peribadi.

Rasuah menghakis kepercayaan, melemahkan demokrasi, menyekat pembangunan ekonomi dan seterusnya memburukkan ketidaksamaan, kemiskinan, perpecahan masyarakat dan krisis alam sekitar.

Mendedahkan rasuah dan memaksa mereka yang rasuah untuk bertanggungjawab hanya boleh berlaku jika kita memahami cara rasuah berfungsi dan sistem yang membolehkannya untuk terus berterusan demikian.

Rasuah boleh muncul dalam pelbagai bentuk:

(1) Pegawai awam menuntut hadiah sewaktu melaksanakan perkhidmatan.

(2) Politikus menyalahgunakan wang rakyat dan memberi projek awam kepada kawan, keluarga serta pembiaya mereka.

(3) Syarikat merasuah pegawai untuk projek besar.

Ketelusan sistem pentadbiran dan pengendalian projek diperlukan untuk memerangi rasuah.

Kita boleh bertanya aspek manakah dalam pentakrifan rasuah oleh TI dan SPRM yang bertentangan dengan Islam. Jika ada, sudah tentu para mufti dan ulama Malaysia tidak mendiamkan diri berdepan dengan kriteria rasuah itu.

Pada tahun 2017, Malaysia berada di tempat 62 dalam senarai negara paling kurang rasuah dalam sektor awam. Pada tahun 2018 Malaysia berada di tempat 61.

Rekod paling baik yang dicapai oleh Malaysia ialah tempat 23 pada tahun 1995 dalam kalangan sekitar 90 buah negara. Pada tahun 2019 Malaysia (Skor 53) melompat 10 anak tangga untuk berada di tempat ke-51.

Ini merupakan satu kejutan yang memberangsangkan dan ia berlaku pada pemerintahan Pakatan Harapan. Pada tahun itu juga prestasi Malaysia pada beberapa indeks global yang lain meningkat dengan baiknya.

Bagi tahun 2020, prestasi Malaysia jatuh ke tempat 57 dalam kalangan 180 negara dengan skor 51/100. Jika kita tidak dilihat bersungguh-sungguh memerangi rasuah, prestasi negara akan menjunam lagi.

Profesor Datuk Dr Mohamed Hatta ShaharomPengerusi Yayasan Ikram Malaysia

Artikel ini telah diterbitkan di Sinar Harian pada 16 Februari 2021

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Angka kematian terus meningkat

Seterusnya, diikuti Brazil dengan 223,945 kes, manakala Mexico (158,074), India (154,274) dan United Kingdom (106,367) pula masing-masing merekodkan lebih 100,000 kes kematian.

Negara yang merekodkan angka korban melebihi 50,000 kes termasuk Itali, Perancis, Rusia, Iran, Sepanyol, Jerman dan Colombia, manakala negara yang merekodkan antara 30,000 hingga 50,000 kes kematian ialah Argentina, Afrika Selatan, Peru dan Poland.

Selain itu, Indonesia, Turki, Ukraine dan Belgium pula mencatatkan lebih 20,000 angka kematian dan kebanyakan negara lain merekodkan angka korban di bawah 20,000 kes.

Di Malaysia pula, mencatatkan jumlah kes sembuh Covid-19 harian tertinggi semalam apabila mencatatkan 4,522 kes. Jumlah kes sembuh tertinggi sebelum ini (24 Januari 2021) ialah sebanyak 4,427.

Kes baharu harian pula kekal melebihi 5,000 kes untuk tiga hari berturut-turut, namun menurun sedikit berbanding Sabtu lalu dengan 5,298 kes.

Ketua Pengarah Kesihatan Tan Sri Dr Noor Hisham Abdullah berkata, perkembangan baharu itu menjadikan jumlah kumulatif kes sembuh adalah 166,049 dan kumulatif kes kini 214,959, sementara bilangan kes aktif sebanyak 48,150.

“Berdasarkan jumlah kes baharu hari ini, 5,295 kes merupakan penularan tempatan manakala tiga lagi kes import membabitkan dua warganegara dan seorang warga asing.”

Dr Noor Hisham berkata, kepatuhan semua rakyat terhadap prosedur operasi standard (SOP) adalah kunci utama dalam membendung penularan Covid-19 di negara ini.

“Apa yang penting bukanlah Perintah Kawalan Pergerakan (PKP) atau PKP Bersyarat tetapi kepatuhan kepada SOP. Dan sekiranya tiada urusan penting, duduk di rumah,” katanya kepada pemberita selepas melawat Pusat Kuarantin dan Rawatan Covid-19 Berisiko Rendah (PKRC) di Pusat Tarbiyah Islamiah Kelantan (PUTIK), Pengkalan Chepa semalam.

Dalam pada itu, beliau turut mengakui terdapat kelonggaran syarat dalam pelaksanaan PKP kali ini berbanding pada Mac tahun lalu dan berharap rakyat dapat memainkan peranan dalam usaha mengurangkan jangkitan Covid-19.

“Kita faham ada kelonggaran sebab kita kena lihat kepada kesihatan dan juga ekonomi. Jadi kedua-dua faktor ini perlu keseimbangan. Itu yang penting supaya kita boleh kawal kes dan juga menjalankan ekonomi,” jelasnya.

Ketika ditanya kemungkinan PKP disambung selepas 4 Februari ini beliau berkata, Kementerian Kesihatan hanya memberikan nasihat dan cadangan kepada Majlis Keselamatan Negara (MKN) untuk tindakan sewajarnya.

Berikutan itu menurutnya, KKM akan mendapatkan kata putus dan berbincang semula bagi melihat kepada tindakan yang sesuai bersama MKN.


Seminar penjagaan rohani pesakit di penghujung hayat

“Ini merupakan program pertama anjuran bersama Unit Paliatif & Onkologi UiTM, Ziyara Muslim Spiritual Care Services & IKRAM Health Malaysia,” kata wakil penganjur seminar.

Seramai 90 orang peserta telah hadir ke seminar ini yang bertujuan menyuntik kesedaran bagaimana untuk melakukan penjagaan rohani terhadap para pesakit di penghujung hayat.

Para peserta turut difahamkan dengan perbezaan dan kaitan antara penjagaan kerohanian dan agama di mana setiap manusia mempunyai keperluan rohani meskipun seorang ateis, tetapi tidak semua pesakit yang memerlukan penjagaan agama.

Peserta terdiri daripada petugas kesihatan seperti doktor, jururawat, jururadiografi, kaunselor, pegawai agama, sukarelawan dan orang awam, pelajar, penjaga dan keluarga pesakit.

“Terdapat juga peserta daripada warganegara Holland yang menetap di Jakarta, Indonesia, menempah tiket penerbangan ke Malaysia khusus untuk menghadiri program ini,” tambahnya.

Dalam seminar itu, pakar perubatan perawatan paliatif UiTM, Dr Diana Katiman, menyampaikan syarahan bertajuk “Introduction to Palliative Care & Spiritual Care”.

“Syarahan seterusnya bertajuk “Basics of Spiritual Care-Healthcare Chaplaincy” dan “Spiritual Care at the End-of-Life” disampaikan oleh Mr Kamal Abu-Shamsieh, seorang ‘Chaplain’ yang bertugas di Stanford Hospital, California,” ujarnya.

Turut diadakan sesi Role-Play yang telah dikendalikan oleh Mr Kamal dengan bantuan Ms Sondos Kholaki dan Mr Sharif Rosen.

“Beliau merupakan Staff Chaplain dari institusi kesihatan masing-masing di California dan Massachusetts, Amerika Syarikat,” jelasnya.

Menurutnya, kolaborasi unik ini merupakan satu usahasama menang-menang bagi semua penganjur bersama program ini.

“Adalah diharapkan peserta beroleh manfaat daripada yang membawa kepada peningkatan kualiti hidup pesakit yang memerlukan.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Saat terbaik kembalikan mandat rakyat

Selesai sudah penamaan calon bagi Dewan Undangan Negeri (DUN) Melaka semalam, sebagaimana dilaporkan Pengerusi Suruhanjaya Pilihan Raya (SPR) Datuk Abdul Ghani Salleh dalam sidang medianya.

Pilihan Raya Negeri (PRN) Melaka kali ini menyaksikan 112 calon layak bertanding, dengan pertandingan enam penjuru di tiga kawasan membabitkan kerusi DUN Asahan, Duyong dan Gadek.

“Sebanyak lima kerusi iaitu DUN Rembia, Machap Jaya, Paya Rumput, Pengkalan Batu dan Bemban pula menyaksikan pertembungan lima penjuru.”

Manakala, sembilan DUN menyaksikan pertandingan empat penjuru manakala 11 lagi DUN melibatkan tiga penjuru.

“DUN yang menyaksikan pertandingan empat penjuru ialah Kuala Linggi, Durian Tunggal, Sungai Udang, Bukit Katil, Ayer Molek, Bandar Hilir, Telok Mas, Serkam dan Sungai Rambai.

Selain itu, pertandingan tiga penjuru pula di DUN di Tanjung Bidara, Ayer Limau, Lendu, Taboh Naning, Pantai Kundor, Kelebang, Ayer Keroh, Kesidang, Kota Laksamana, Rim dan Merlimau.

“Peratusan calon mengikut jantina pula, sebanyak 96 orang calon lelaki manakala baki 16 wanita bertanding kali ini.

Beliau berkata, bagi pecahan mengikut umur, sembilan calon muda berusia 21 hingga 29 tahun bertanding pada PRN kali ini.

“21 calon berusia 30 hingga 39 tahun, 35 calon berusia 40 hingga 49 tahun, 36 calon berusia antara 50 hingga 59 tahun, manakala 11 calon berusia 60 tahun ke atas dengan calon tertua berusia 68 tahun dan calon termuda pula berusia 21 tahun,” jelasnya.

Maka bermulalah tempoh rasmi berkempen yang akan berakhir pada 11.59 malam, 19 November akan datang.

Menerusi penamaan calon tersebut, mengikut sifirnya kita dapat lihat betapa rapuhnya kerajaan persekutuan yang ada sekarang. Sedarkah kita?

Parti-parti yang bersama dalam kerajaan persekutuan, namun di peringkat negeri, mereka tidak sehaluan, dengan kata mudahnya, ‘kerajaan lawan kerajaan’.

Begitulah, berpenjuru-penjuru pertandingannya. Di mana muafakat dan perikatannya?

Sangat pelik dan tidak masuk akal, tetapi begitulah yang berlaku. Boleh jadi inilah ‘balasan’ berikutan daripada ‘rampasan kuasa’ yang dilakukan daripada kerajaan yang dipilih rakyat pada 2018 yang dijatuhkan pada awal tahun 2020 lalu.

Rakyat terus memerhati kepincangan yang terjadi. ‘Gula-gula’ yang dipersembahkan Menteri Kewangan, Datuk Seri Tengku Zafrul Tengku Abdul Aziz ketika membentangkan Belanjawan 2022 yang terbesar dalam sejarah Malaysia pada 29 Oktober 2021 lalu, belum tentu mampu menjadi umpan yang ampuh.

Mungkin kesempatan dan ruang yang ada ini adalah saat terbaik Pakatan Harapan mempamerkan sesuatu yang dekat dengan jiwa rakyat, apatah lagi negara Malaysia yang tercinta ini masih dalam fasa rawatan dan pembaikan Covid-19.

Kepada rakyat Melaka, inilah masanya yang tepat mengembalikan semula kemenangan yang pernah dirangkul. Mandat rakyat wajar dikembalikan sebagaimana Pilihan Raya Umum (PRU) 2018 yang lalu.

Usah terpedaya lagi dengan tawaran manis yang dihamparkan oleh mereka yang hanya inginkan jawatan semata-mata tanpa mempedulikan tanggungjawab dan amanah serta tidak bersungguh-sungguh membela serta memperjuangkan nasib rakyat.

Boleh jadi melalui PRN ini juga, ia menjadi satu momentum besar kepada perubahan politik tanah air buat kedua kalinya selepas parti yang pernah memerintah selama lebih 60 tahun berjaya dijatuhkan.

Kita yang tidak mengundi untuk PRN Melaka, teruslah memberikan sumbangan dan mendoakan yang baik-baik agar negeri itu dipimpin oleh mereka yang benar-benar ikhlas memimpin serta membela rakyat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kontena khas untuk jenazah pesakit Covid-19

“Hari ini, enam lagi kematian Covid-19 di Hospital Sungai Buloh dan Jabatan Perubatan Forensik terpaksa menyediakan kontena khas bagi tujuan tersebut,” menurut hantaran KKM pada lewat malam Ahad di laman Facebook.

Justeru, satu kontena khas disediakan Jabatan Perubatan Forensik Hospital Sungai Buloh sebagai tempat penyimpanan tambahan individu yang meninggal dunia akibat Covid-19.

“Lebih 80 peratus kes kematian Covid-19 adalah daripada golongan berusia dan menghidap lebih satu penyakit kronik atau komorbiditi, yang mana kebanyakan mereka mendapat jangkitan daripada ahli keluarga terdekat.”

Tambah kementerian itu lagi, masyarakat dinasihati agar terus melindungi diri daripada dijangkiti Covid-19 untuk melindungi golongan berisiko sekiranya tinggal bersama.

Dalam pada itu, data terbaharu Johns Hopkins University menunjukkan jumlah kumulatif positif Covid-19 di seluruh dunia telah melebihi 162.6 juta kes berikutan lebih 600,000 kes baharu dikesan dalam tempoh 24 jam lalu.

Amerika Syarikat masih kekal negara paling teruk terjejas dengan lebih 32.93 juta kes dan diikuti India dengan 24.68 juta kes dan Brazil dengan lebih 15.58 juta kes.

Seterusnya, negara yang melebihi angka 5 juta kes adalah Perancis dan Turki, sementara Rusia, United Kingdom dan Itali melebihi 4 juta kes.

Peru, Indonesia, Afrika Selatan, Belanda, Kanada, Chile dan Romania antara negara yang merekodkan lebih sejuta kes positif, manakala negara dalam lingkungan 300,000 hingga 500,000 kes termasuk Malaysia, Slovakia dan Panama.


Pelantikan Ketua Hakim Negara ikut perlembagaan

Beliau memberi kenyataan tersebut berhubung pelantikan Ketua Hakim Negara, Tan Sri Richard Malanjum yang dilantik sebagai Ketua Hakim Negara yang baharu pada 11 Julai lalu menggantikan Tun Md Raus Sharif.

Beliau berkata, berpandukan Perkara 122B dalam perlembagaan negara, ia tidak mensyaratkan bahawa seseorang Ketua Hakim itu perlu beragama Islam.

“Maka di sana jelaslah bahawa bukan Islam boleh dilantik sebagai Ketua Hakim Negara kerana kita daripada awal lagi telah tidak mensyaratkan jawatan itu mestilah beragama Islam.”

“Hanya di mahkamah syariah, hakim mesti agama Islam. Untuk mahkamah sivil, hakim boleh terdiri daripada bukan Islam.”

“Jadi, dengan cara tersebut, dia mempunyai hak (sekiranya layak) mendapat jawatan paling tinggi sebagai Ketua Hakim Negara,” katanya ketika ditemui.

Beliau turut menjelaskan, keputusan bagi melantik jawatan tertinggi bagi institusi kehakiman tersebut telah dibincangkan oleh Majlis Raja-Raja.

“Yang paling penting untuk kita faham, pelantikan Ketua Hakim Negara telah dibuat oleh Yang di-Pertuan Agong atas nasihat Perdana Menteri.”

“Perdana Menteri akan menasihati Yang di-Pertuan Agong dan akan berunding dengan Majlis Raja-Raja.”

“Di sini menarik, kerana jika ada dua atau tiga orang yang layak, maka atas nasihat Perdana Menteri, Yang di-Pertuan Agong akan berunding dengan Majlis Raja-Raja yang kita tahu, tugas utama Majlis Raja-Raja adalah menjaga agama Islam”, tambahnya.

“Dan kalau Majlis Raja-Raja sudah bersidang, berbincang, jadi kita merasakan perkara positif dan negatif sudah diambil kira.”

Berikutan pelantikan tersebut, beberapa kumpulan masyarakat yang terdiri daripada parti politik dan NGO menzahirkan keresahan dan kebimbangan.

Kumpulan tersebut melihat ia sebagai bentuk lantikan yang bakal menekan dan menggugat kedudukan agama Islam.

Walau bagaimanapun Zulfakar berkata, kuasa menekan tidak timbul kerana tugas Ketua Hakim Negara hanya mentafsirkan undang-undang.

“Tugas badan kehakiman adalah mentafsir dan melaksanakan peruntukan undang-undang.”

“Parlimenlah tempat untuk kita pinda (perlembagaan) untuk mencantikkan apa yang ada.”

Oleh itu, beliau berkata, tidak semestinya orang bukan Islam akan menafikan hak (orang Islam) dari sudut undang-undang.

“Kita sudah ada banyak kes bahawa hakim bukan Islam tidak semestinya dalam penghakiman itu merugikan Islam.”

Dalam perkembangan berkaitan, Timbalan Presiden IKRAM, Haji Zaid Kamaruddin menganggap pelantikan tersebut  adalah wajar kerana mengikut merit dan bukan latar agama ataupun kaum.

”Kalau ingin dipertikaikan daripada sudut meritnya, yang mungkin boleh menggugat kerana isu-isu begitu, mungkin boleh ditimbulkan.”

“Ia tidak ada prasyarat yang memerlukan penganut mana-mana agama daripada kaum atau etnik,” tambahnya yang juga merupakan Pengerusi Gabungan Bertindak Malaysia (GBM).

”Kita perlu lihat kepada prestasinya. Kerana dalam bidang ini, ia perlu mengikuti undang-undang yang ada. Mungkin pandangan dan persepsi masing-masing itu boleh berbeza,” katanya.

Tan Sri Richard Malanjum merupakan etnik Kadazandusun yang pertama dilantik sebagai Hakim Besar Sabah dan Sarawak pada tahun 2006. Beliau juga graduan UITM dalam bidang undang-undang pada tahun 1976.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hormati Ramadan, Santuni Yang Memerlukan

الحمد لله رب العالمين والصلاة والسلام على رسوله الأمين وعلى آله وصحبه أجمعين

“Wahai orang-orang yang beriman! Telah diwajibkan ke atas kamu berpuasa sebagaimana diwajibkan ke atas orang-orang yang dahulu daripada kamu agar kamu bertakwa.” (al-Baqarah: 183)

Orang yang berpuasa mendapat pakaian takwa. la merupakan perisai yang melindungi diri daripada kejahatan dan fitnah. Ibadat puasa lebih istimewa daripada ibadat yang lain kerana ia dinisbahkan secara khusus kepada Allah. Rasulullah SAW bersabda:

Allah Azzawajalla berfirman: “Setiap amalan anak Adam adalah untuknya melainkan puasa. Ia adalah untuk-Ku dan Akulah yang membalasnya. Puasa adalah perisai. Apabila seseorang itu berpuasa pada suatu hari, maka jangan sekali-kali dia mengungkapkan perkataan yang kotor (lucah) dan janganlah menengking. Sekiranya seseorang mencelanya atau menyerangnya, maka katakanlah: “Sesungguhnya aku sedang berpuasa”.

“Demi yang diri Muhammad di tangan-Nya, sesungguhnya bau mulut orang yang berpuasa adalah lebih baik di sisi Allah daripada bau kasturi. Orang yang berpuasa merasai dua kegembiraan: Apabila dia berbuka, dia bergembira dan apabila dia bertemu dengan Tuhannya, dia bergembira dengan puasanya.” (Muttafaqun Alaih)

Allah SWT telah mengkhususkan pada bulan Ramadan kebaikan yang banyak. Jika kita mengetahuinya, nescaya kita akan bercita-cita agar sepanjang tahun dijadikan sebagai bulan Ramadan. Pada bulan ini al-Quran diturunkan:

“Masa yang diwajibkan kamu berpuasa itu ialah bulan Ramadan yang padanya diturunkan al-Quran, menjadi petunjuk bagi sekalian manusia, dan menjadi keterangan-keterangan yang menjelaskan petunjuk dan (menjelaskan) perbezaan antara yang benar dengan yang salah.” (al-Baqarah: 185)

Manusia adalah makhluk ciptaan Allah yang menakjubkan. Allah menjadikannya terdiri daripada unsur tanah (material) dan unsur ruhi (spiritual). Mereka adalah makhluk yang dihidupkan untuk dua alam. Mereka sentiasa berhubungan antara bumi dan langit. Mereka sentiasa berhajat kepada unsur yang keluar daripada bumi untuk makan, minum, pakai dan hidup. Allah SWT berfirman:

“Dan Kami tidak menjadikan rasul-rasul itu bertubuh badan yang tidak makan minum dan mereka tidak akan kekal hidup selama-lamanya (di dunia).” (al-Anbia’: 8)

Mereka juga berhajat kepada apa yang turun daripada langit (wahyu Allah), demi mengangkat darjat makrifat mereka di sisi Allah, berada dalam kebenaran, suka akan kebaikan, menikmati keindahan dan beramal soleh. Allah membekalkan manusia dengan naluri yang membantunya mengimarahkan bumi dan menikmati kebaikannya sebagaimana Allah membekalkan manusia dengan kesucian roh yang mengangkatnya berhubungan langsung dengan Allah Tuhan yang Maha Tinggi.

Peranan ad-Din (agama Islam) adalah untuk mengangkat unsur roh ke atas unsur tanah pada diri manusia. Jangan unsur tanah mengatasi unsur roh. Usaha ini sukar memandangkan tabiat manusia sebati dengan unsur tanah dengan segala kecenderungannya serta nafsu manusia pula amat cenderung kepada godaan syahwat dan syaitan.

Islam telah mensyariatkan beberapa ibadat khusus untuk merealisasikan objektif di atas sebagai rukun-rukun terpentingnya iaitu solat, puasa, zakat dan haji selepas mengucap dua kalimah syahadah. Maka, puasa diibaratkan sebagai medan jihad ruhi dalam Islam.

Dorongan iman pada insan menjadikannya meninggalkan makan, minum dan syahwat secara ikhlas semata-mata untuk mendapat keredhaan Allah. Kesabarannya menahan diri daripada semua perkara yang membatalkan puasa itu adalah ujian sebenar terhadap insan.

Seorang mukmin pasti akan berjaya menempuh ujian sukar ini yang akhirnya membebaskan mereka daripada ikatan yang bersifat material dan unsur haiwan. Benarlah penyair Abu al-Fath al-Basti berkata:

يا خـادم الجسم كم تسعى لخدمته

Wahai khadam jasad! | Berapa kuat kamu berusaha berkhidmat untuknya?

Datangilah roh dan sempurnakanlah kelebihannya | Kamu dengan roh, bukan dengan jasad menjadi insan!

Bulan Ramadan adalah bulan penyucian, bulan mengingati akan nikmat kebesaran Allah, bulan kasih sayang dan kasihan belas. Pada bulan ini, hati manusia lebih lunak dan senang ditarbiah ke arah takwa dan kebaikan.

Kita berasa hairan melihat kesan kedatangan bulan yang mulia ini saban tahun, sehingga ada orang yang terputus hubungannya dengan Allah tiba-tiba kembali menghubungkan dirinya dengan Allah pada bulan Ramadan; masjid dipenuhi, al-Quran dibaca dan sebahagiannya pula akan menyempurnakan puasanya walaupun dia tidak bersolat.

Bagaimana sepatutnya kita manyambut bulan Ramadan?

Pertubuhan IKRAM Malaysia (IKRAM) dengan ini menyeru semua pihak agar menghormati bulan Ramadan yang mulia ini. Kita percaya atas dasar takwa, pihak-pihak berkepentingan seperti pengamal media, penerbit filem, penerbit majalah dan akhbar serta semua saluran televisyen akan berusaha agar kesucian bulan Ramadan ini tidak dicemari unsur-unsur yang tidak selari dengan kesucian bulan mulia ini.

Marilah sama-sama kita mencari pahala daripada semua ruang yang dipermudahkan Allah untuk kita. Semoga dengan usaha kita semua, roh menjadi suci, iman meningkat, nilai-nilai kebaikan bertambah, kemungkaran dihindari.

IKRAM juga berpandangan bahawa antara kebaikan bulan mulia ini ia membuka ruang yang luas untuk menyantuni keluarga dan masyarakat. Di sana terdapat peluang yang banya untuk mempertautkan hubungan kekeluargaan melalui program berbuka dan bersahur secara bersama, ziarah-menziarahi, undangan berbuka antara satu sama lain serta menolong golongan miskin dan fakir.

Sehubungan dengan itu, IKRAM melalui i-Bantu telah melancarkan kempen Rayuan Ramadhan bagi menyalurkan bantuan kepada mereka yang memerlukan di 21 negara dan sebarang sumbangan amatlah dialu-alukan. Kita berasa terpanggil untuk membantu dan tampil membuka ruang untuk umat Islam menyumbang.

Selain itu, marilah kita bersama-sama menjayakan kempen Sedekah Ramadan dan Majlis Iftar Perdana Hidayah Centre Foundation untuk membantu aktiviti sokongan mualaf dan menaja kempen MyRamadan 1438H anjuran MyCARE khusus untuk bantuan kemanusiaan.

Akhirnya, marilah kita bersama-sama menyingsing lengan berusaha ke arah ketakwaan dan bermunajat kepada Allah SWT agar Islam ini kembali ke kedudukannya yang sebenar sebagai ad-Din yang membawa rahmah ke seluruh alam. Rebutlah peluang yang mungkin terakhir buat kita pada bulan Ramadan tahun 1438H ini.

Ustaz Dr Hj Mohd Parid Sheikh AhmadPresiden Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…